text:
Í svarið uppá fyrispurning um NemID, p-tal og føroyskar KT-loysnir kemur fram, at eingin greining er gjørd fyri at kanna avleiðingar fyri føroyska búskapin og føroyska KT- vinnu. landsstýrismaðurin hevði ynskt, at peningastovnarnir høvdu víst størri samfelagssinni og valt føroyskar loysnir, men ger kortini einki við málið
Svar upp á fyrispurning eftir § 52a í tingskipanini nr. 58/2014 frá Høgna Hoydal, løgtingsmanni, viðvíkjandi NemID, peningastovnarnar, p-tal og føroyskar KT-loysnir
Spurningur 1
Hvørjar verða avleiðingarnar fyri føroyska borgaran av, at peningastovnarnir krevja, at øll í Føroyum skulu knýtast í ta donsku NemID-skipanina, til tess at fáa atgongd til egna peningakontu og til netbanka?
Svar:
Beinleiðis avleiðingin fyri føroyska brúkaran verður, at hann, tá ið hann skal inn í sín netbanka, frameftir umframt brúkaranavn og loyniorð eisini skal tøppa inn eitt tal, ið stendur á einum persónligum korti, hann fær sendandi frá sínum peningastovni. Peningastovnarnir meta, at hetta skal til, fyri at borgararnir skulu hava eitt trykt logg-in. Loysnin merkir eitt sindur meira av ómaki hjá borgarunum, tá ið teir skulu hava samband við sín netbanka.
Spurningur 2
Hvørjar avleiðingar fær hendan ætlanin fyri føroyska búskapin, føroyska KT-vinnu og møguleikarnar at menna føroyskar loysnir og føroyskar førleikar (T.e. hvat kostar hetta í útreiðslum og mistum inntøkum, ið fara av landinum, og hvat kostar hetta í mistum arbeiðsplássum og vinnumøguleikum)?
Svar:
Tað er ikki gjørd nøkur greining, sum í krónum vísir avleiðingar fyri føroyska búskapin og føroyska KT- vinnu, men yvirskipað kann sigast, at ynskiligt hevði verið, um peningastovnarnir høvdu víst størri samfelagssinni og valt føroyskar loysnir.
Spurningur 3
Hvussu stóran part av yvirskoti bankanna, sum føroyskir brúkarar gjalda, fara av landinum til at menna elektroniskar skipanir uttanlands.
Svar:
Hetta eru ikki upplýsingar, ið fíggjarmálaráðharrin hevur atgongd til. Upp á fyrispurning svarar Felagið peningastovnar soleiðis: “Peningastovnarnir kunnu ikki at svara hesum spurningi, tí talan deils er um upplýsingar fevndar av tagnarskyldu mótvegis KT-veitaranum og deils um innanhýsis trúnaðarupplýsingar”
Spurningur 4
Skulu føroyingar eftir ætlanini hjá peningastovnunum lata sítt p-tal til NemID og/ella skulu føroyingar hava eitt danskt cpr-nummar til tess at fáa atgongd til egna peningakontu og netbanka
Svar:
Upp á fyrispurning okkara til Felagið Peningastovnar svarar felagið soleiðis:
“ Við íverksetan av nýggju trygdarskipanini verða persónsupplýsingar kundans, p-tal, navn og bústaður, nýttar av Nets, sum dátuviðgeri, til eintýðuga eyðmerking av kundanum.
Spurningur 5
Hvørja heimild hava peningastovnarnir til at krevja fólk í Føroyum at brúka hesa skipan?
Svar:
Peningastovnarnir hava onga heimild at krevja, at kundar teirra skulu brúka NemID, men tá ið teir onga alternativa loysn hava at bjóða kundunum, merkir tað, at kundar, ið ikki vilja brúka NemID, heldur ikki kunnu brúka netbankan, men noyðast sum í gomlum døgum inn í bankan at avgreiða síni bankaviðurskifti.
Spurningur 6
Hvørja trygd kann landsstýrismaðurin veita hvørjum einstøkum borgara í Føroyum, at teirra upplýsingar eru tryggir og kunnu ikki misnýtast í hesi skipan – m.a. vísandi til dømini um vantandi trygd og atgongd hjá teldusníkum, sum alment hava verið ávíst?
Svar:
Landsstýrimaðurin hevur ikki møguleika at veita einstøkum borgarum ávísa KT-trygd, men kann staðfesta, at útlendski veitarin av skipanum til peningastovnarnar er undir eftirliti og fylgir altjóða trygdarstandardum. Landsstýrismaðurin er kunnaður um, at peningastovnarnir hava sent fráboðan til Dátueftirlitið um flyting av upplýsingum til donsku fyritøkuna, ið eigur NemID. Uppgávan hjá Dátueftirlitinum er, av sínum eintingum ella eftir klagu frá skrásetta, at ansa eftir, at viðgerð av persónsupplýsingum bara fer fram í samsvari við lógina og tær reglur, sum ásettar eru sambært lógini.
Spurningur 7
Nær er landsstýrismaðurin kunnaður um hesa ætlan hjá peningastovnunum og hevur hann góðkent hana?
Svar:
Tað hevur verið alment kent í Føroyum í longri tíð, at føroysku peningastovnarnir hava havt ætlanir um at fara at brúka donsku KT-skipanina Nem-ID. Júst nær, eg hoyrdi um hetta fyrstu ferð, kann eg ikki við vissu siga. Tað er ikki ein uppgáva hjá fíggjarmálaráðharranum at góðkenna KT-skipanir hjá peningastovnunum.
Spurningur 8
Ætlar landsstýrið at føroyingar frameftir skulu nýta ta donsku NemID-skipanina í sínum talgilda samskifti við almennar myndugleikar?
Svar:
Hetta er ikki ætlanin.
Spurningur 9
Hvat hevur landsstýrismaðurin gjørt til tess at gera eina føroyska loysn fyri KT-skipanir og talgildari undirskrift, sum bæði peningastovnarnir og tað almenna kunnu brúka?
Svar:
Á fíggjarlógini fyri 2015 eru 2 mió. kr. settar av til talgilding av samfelagnum. Ætlanin er eisini, komandi árini at raðfesta talgilding av Føroyum høgt. Talgilding skal gera tað meira skynsamt at reka tað almenna. Leysliga mett eigur ein samskipað talgilding av Føroyum at gera raksturin hjá tí almenna, ja, kanska millum 30 og 50 mió. kr. bíligari. Talgild undirskrift er ein týðandi partur av hesi ætlan. Týdningarmikið er eisini, at vit fáa eina talgilda undirskrift fyri Føroyar, t.v.s. at øll brúka loysnina, ið landsstýrið kemur við.
Mær er upplýst, at NemID loysnin, sum peningastovnarnir seta í verk, í fyrsta umfari ikki verður ein talgild undirskrift, men eitt trygt logg-in.
Spurningur 10
Ætlar landsstýrismaðurin hesa ferð at mæla tinginum til at samtykkja lógaruppskotið hjá Tjóðveldi, ið nú á sætta sinni síðani 2004 er lagt fyri tingið, sum kann tryggja føroyskar KT-loysnir – ella sjálvur at gera eitt líknandi uppskot ?
Svar:
Tað er harmiligt, at KT- virksemið á peningastovnsøkinum er flutt av landinum, og at vit í Føroyum missa vitan og arbeiðspláss. Penigastovnarnir hava strongt á til tess at fáa tað almenna eisini at nýta NemID. Vit eiga tó ikki at lata okkum trýsta til at seta í verk hesa donsku KT- skipan, ið eisini í Danmark hevur verið fyri stórum atfinningum, men bíða eftir úrslitinum av tí greiningararbeiði, ið landsstýrið júst hevur sett í gongd. Greiningararbeiðið skal enda við eini KT- strategi fyri Føroyar. Talgild undirskrift fyri Føroyar verður partur av hesi strategi.
Tað er mín vón, at bæði peningastovnar og tað almenna frameftir vísa samfelagsliga ábyrgd og velja føroyskar loysnir og eisini arbeiða fram ímóti einari og bara einari talgildari undirskrift fyri Føroyar.
Argir, 18. mars 2015
Jørgen Niclasen
landsstýrismaður


c: text/html

text:
Býráðsfundur 5. okt. 2011
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Klæmint Østerø
Bjarni Kjeld
Arnfinn Langgaard
Karl Rasmussen
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
1.
J. nr. 243 – 11/00169 Bygging av nýggjari fimleikahøll sunnanfyri Ítróttarhøllina í Runavík.
Tilmæli frá Teknisku deild:
Nú byggiskráin er liðug, verður mælt til at arbeiða víðari við málinum, út frá gjørdum samtyktum og broytingum til hesar, eftir nevndu skjølum:
• Framløgan, dagfest 04.10.11
• Tilmælið frá teknisku deild, dagfest 04.10.11
• Totalentreprisekonkurrence fase I, dagfest 04.10.11
• Totalentreprisekonkurrence fase II, konkurrence- og byggeprogram, dagfest 04.10.11
• Udbudsbrev for totalentrepriseudbud af Runavik ny idrætsfacilitet, dagfest 30.09.11
• Tilbudsliste
• Totalentreprisekontrakt
• Udbudstidsplan dagfest 30.09.11
-Mentanarnevndin hevur á fundi 04/10-2011 samtykt, at mæla til, at taka undir við tilmælinum frá Tekn. deild.
-Býráðið hevur á fundi 05/10-2011 samtykt at taka undir við mentanarnevndini við hesum ískoyti:
· Býráðið ynskir, at møguleiki skal verða fyri, antin við kravi um alternativa/grøna orku í útbjóðingartilfarinum, ella við forhandling aftaná at vinnari er funnin.
· Stýrisbólkurin hevur heimild til at gera smærri “ikki prinsippiellar” broytingar í ætlanini.
· Økið, sum kann verða umfatað av projektinum, er reyða økið á kortinum, sum kann víðkast til at umfata økið vestan fyri umklæðingarbygningin á Ítróttarhøllini til tað gulu linjuna oman ímóti Løkinum.
-Einmælt samtykt-

robotstxt: allowed

filter: keep


text:
Líknandi greinar
Mjølnir hevur javnað til 2-2
Tað gongur avbera væl hjá Mjølnir og vunnu teir trygt fjórða sett við 25-20, so nú er javnt og nú skulu teir leika fimta og avgerandi sett. Koyrá Mjølnir SáH
Fiskimaðurin niður á 400.000 í inntøku.
Nú er alt vent á høvdið. Landsstýrismaðurin, sum við lóggávu skuldi frítaka fiskimenn fyri at gjalda fyri uppboðssøluna, gevur nú reiðarunum skuldina fyri, at manningarnar fáa stóran lønarmiss. Provokatión rópar landsstýrismaðurin tað. Teir øsa manningarnar, sigur hann. Ógvusligi lønarniðurskurðurin hjá fiskimonnum órógvar ikki landsstýrismannin. “Tað er óneyðugt at fáa stríð um”, sum hann málber seg. Les meira…
Loyniorð til Føroyskar LinkedIN brúkarar í umferð
Í dag komu tíðindi um at loyniorð til 7450 føroyskar teldupostar vóru í umferð á netinum, men hettar sær ikki út til at verða heilt rætt. Tað sum er í umferð er loyniorð til LinkedIN brúkarar, listin er langur. 1,4 billion brúkarar eru ávirkaði av hesum, og ímillum her eru 7450 føroyskir LinkedIN brúkarar. Listin Les meira…


text:
Latið børn og ung sova seg klók
Tak niður grein
Latið børn og ung sova seg klók
Sosialurin nr. 127 · 7. november 2014
Skriva greinina hava: Andrea Klemmentsen, Elsa Bjørg Jógvansdóttir, Eyðgunn Jannie Dam, Lív við Ravnagil og Marit Petersen
Inngangur:
Børn og ung sova í miðal ein tíma ov lítið um samdøgrið. Svøvnur hevur stóran týdning fyri heilsuna. Ov lítið av svøvni ger tað trupult hjá barninum at læra. Børn og ung kenna ikki sín tørv á svøvni, og tískil er tað tín ábyrgd at geva teimum, og læra tey, góðar svøvnvanar.


text:
Kloakk og reinsiverk
Rottangatøming
Kommunan byggir og viðlíkaheldur reinsiverk og kloakkskipan. Somuleiðis er tað kommunan, sum hevur ábyrgdina av, at øll íbinding av kloakk frá húsarhaldi og virkjum er í lagi og fer í reinsiverk. Reinsiverkini eru, sum nú er, bert mekanisk, og reinsa tí einans spillivatnið lutvíst. IRF hevur síðani tøming av rottangum og reinsing av kloakk um hendi. Allir rottangar verða tømdir eina ferð um árið ókeypis, annars ímóti gjaldi. Spillivatnið frá rottangunum verður ikki reinsað. Tá rottangi skal tømast, ringið tlf. 41 42 43


text:
Tunglyndi
Øll menniskju hava skiftandi dagar í góðum og ringum hýri. Hetta er heilt vanligt. Tá eitt fólk fær tunglyndi (depressión), rakar hetta bæði sinnið og kroppin, og hýrurin svarar ikki til tað, ein vanliga upplivir. Tunglyndi er ein álvarsom og langdrigin sjúka, sum í stóran mun ávirkar lívsgóðskuna. Tunglyndið fevnir um nógv ymisk fyribrigdi. Sjúkueyðkennini eru sera ymisk, og tað er eisini ymiskt í hvønn mun sjúkueyðkennini ávirka hvørt einstakt fólk. Hetta ger, at tunglyndi kann vera torført at staðfesta. Kanningar vísa, at umleið 50% av teimum, ið dragast við tunglyndi, ongantíð hava fingið sjúkuna staðfesta, hóast tey hava verið hjá lækna.
Sálarlæknar skilja millum 1) lættar depressiónir 2) miðal depressiónir og 3) tungar depressiónir. Tað er talið av sjúkueyðkennum, ið ger av, hvat slag av depressión talan er um.
Títtleiki
Tunglyndi er ein sálarlig sjúka. Staðfestast kann, at tunglyndi kann gerast ein fólkasjúka. Í Danmark stríðast í minsta lagi 200.000 fólk dagliga við tunglyndi, og summi eru verri fyri enn onnur. Fyri kvinnur er vandin fyri at fáa tunglyndi onkuntíð á lívsleiðini umleið 15%, og hjá monnum er tað umleið 8%.
Orsøk
Tunglyndi er arvaligt. Er onkur í familjuni, sum hevur havt tunglyndi, er vandin fyri at fáa tunglyndi størri enn í familjum, har hetta ikki áður er staðfest. Ivaleyst er tað so, at evnini at stýra tørvinum av signalevnunum í heilanum, eru arvalig. Man arvar ivaleyst niðursettu evnini til at regulera tørvin av signalevnum í heilanum. Hóast ongin í familjuni hevur havt tunglyndi, kann sjúkan eisini standast av ymiskum hendingum á lívsleiðini, sum t.d. álvarslig sjúka, vanlukka, strongd, barnsburður o.a. Ofta eru tað fleiri orsøkir, ið saman elva til tunglyndi.
Sjúkueyðkenni
Tunglyndi kemur ofta sníkjandi, og sjúkueyðkennini verða sjónligari, so hvørt sum tunglyndið mennir seg. Sjúkueyðkennini eru mong:
- Huglagið er á einum lágum støði, og hýrurin er ringur
- Tungar og daprar hugsanir, ið seinni føra til vónloysi á fleiri økjum
- Vantandi áhugi fyri tí, ið áður var væl dámt
- Lítil og ongin orka
- Trupult at taka avgerðir
- Sjálvábreiðslur og skuldarkensla
- Pína í vøddum og liðum
- Hugsar ofta um deyða og sjálvmorð
- Hevur ringan matarlyst og lætnar
Kanning
Læknin staðfestir tunglyndi við eini persónligari kanning. Spurningar verða settir um ymiskar støður í lívinum hjá viðkomandi. Læknin ger eisini eina umfatandi heilsukanning. Úrslitið av øllum hesum er avgerandi fyri, hvør viðgerðin verður.
Viðgerð
Týdningarmikið er, at sjúklingurin undir viðgerð við heilivági fær holla vitan um sjúkuna, samstundis at hann verður stuðlaður og vegleiddur um lekingarmøguleikar. Er talan um ikki so álvarsamt tunglyndi, so kann samtaluterapi vera nóg mikið.
Antidepressiva er heilivágur, ið kann gera, at tamarhald fæst á tunglyndið, og hesin heilivágur verður nýttur, um sjúklingurin er minni hart raktur av tunglyndi, og eisini um hann er hart raktur. Heilivágur kann eisini fyribyrgja, at tunglyndið er afturvendandi í framtíðini.
Tað eru fleiri sløg av antidepressiva. Sløgini virka ymiskt, og árinini eru eisini ymisk. Er talan um álvarsamt tunglyndi, verður altíð viðgjørt við heilivági.
Uttan viðgerð kann tunglyndi føra til eina vandamikla støðu, har sjálvmorðsroynd verður framd. Tí er sera umráðandi, at fólk, ið dragast við tunglyndi, verða tikin í álvara, og at alt fer fram í samráð við lækna.
Heilivágur (Antidepressiva)
Heilivágur fyri tunglyndi verður niðurbrotin í livrini, og tað er sera ymiskt frá fólki til fólk, hvussu drúgv niðurbrótingin er. Tí eru skamtaninar sera ymiskar. Við at taka blóðroyndir kann skamtanin ásetast so neyvt sum gjørligt fyri at minka um hjáárinini. Tað er ymiskt, hvussu heilivágurin virkar, og hvussu álvarsamt tunglyndið er. Tí er ofta torført at finna røttu viðgerðina beinanvegin.
Heilivágurin virkar ikki, fyrr enn viðgerðin hevur vart í einar 2-3 vikur, alt eftir hvør heilivágurin er, og í nøkrum førum kann viðgerðin vara í upp til 6 vikur, áðrenn úrslitið sæst. Í hesum tíðarskeiðnum kann gerast neyðugt at taka annan heilivág samstundis – t.d. Bensodiazepinir. Heilivágurin lekir ikki tunglyndi, men linnir. Tí skal heilivágurin takast, so leingi sum tunglyndið nívir. Í miðal tekur hetta o.u. ½ - 1 ár. Um ongi sjúkueyðkenni eru eftir ávísa tíð, so verða skamtaninar minkaðar, og so steðgar viðgerðin. Um sjúkueyðkennini koma aftur, so verður aftur viðgjørt við heilivági.
Eftir fyrstu depressónina er vandin fyri, at hon kemur aftur, størri. Nøkur hava tørv á lívslangari fyribyrgjandi viðgerð við antidepressivum heilivági.
Nýggjari antidepressivur heilivágur
Tey nýggjaru sløgini av antidepressiva, SSRI (Selektivur serotonin endurtøkutarnari) og SNRI (Serotonin- og adrenalinvirkandi tilbúningar), virka skjótari og hava færri hjáárin. SSRI virkar soleiðis, at mongdin av signalevninum serotonin verður økt í heilanum. SSRI seinkar, at tað natúrliga serotonini millum nervakyknurnar verður týnt. Tað ger, at serotonin virkar í longri tíð og er munabetri. SNRI tarnar endurupptøkuni av bæði serotonin og noradrenalin. Heilivágur, sum økir serotonin, er bæði fyri tunglyndi og angist. Hesir tilbúningar hóska eisini til eldri fólk við tunglyndi, og vandin fyri eitran av ov stórum skamti er væl minni.
Hjáárini kunnu vera:
- Vaml
- Spýggja
- Ringt svøvnlag
- Sveitti
- Høvuðpína
- Ristingar (Tremor)
- Kynsligt órógv
NaSSA (Noradrenerg og spesifikk serotonerg antidepressiva) tarna teim adrenergu reseptorunum, so at bæði serotonin og noradrenalin verða virknari. Evnið ávirkar eisini signalevnið histamin. Evnið kann brúkast einsamalt, men verður ofta brúkt saman við øðrum antidepressivum evnum, tí at tað er sissandi, og tí verður antidepressiva ávirkanin størri. Árinini kunnu vera, at fólk fitna, verða dølsk, turr í munni og høvuðpína.
SSRI er mest nýtti heilivágur. SNRI og NaSSA verða serliga nýtt, um SSRI árinið ikki er nøktandi. Harumframt verða SNRI og NaSSA nýtt, um hjáárin av SSRI darva ella um angist og ringt svøvnlag standast av viðgerðini, og tískil ynskiligt er við einum doyvandi evni.
Klassisk antidepressiva
TCA (TriCyklisk Antidepressiva) vóru fyrstu tilbúningar, sum komu á marknaðin. Hesir tilbúningar tarna bæði serotonin og noradrenalin endurupptøkuni. TCA verður nýtt fyri álvarsamt tunglyndi, um tey nýggjaru evnini ikki hava hjálpt nóg væl. TCA virkar væl, men hjáárinini eru fleiri (tí at onnur signalevni verða ávirkað) t.d.:
- Munnturrheit
- Dølskni (svimbul)
- Leyst lív
- Trupulleikar við vatninum
- Fiti
- Sveitti
Hesin heilivágur er ikki væl egnaður at viðgera eldri fólki við tunglyndi. Um tey verða dølsk (svimbul), kunnu tey detta og bróta seg sundur. Ov stórur skamtur av hesum heilivágnum kann verða lívshættisligur.
Mono-Amino-Oxidase-tarnarar (MAO-tarnarar) verða bara nýttir í viðgerð í samráði við serlækna, tí at hjáárinini eru fleiri og álvarsomt samvirkni sæst við onnur evnir.
tí hjáárini eru nógv og pga. deres alvorlige interaktioner med andre stoffer.
NARI (noradrenalin endurtøkutarnari) – evnið tarnar Noradrenalin reabsorptión úr synapsrivuni – verður sjáldan brúkt.
Lithium verður serliga brúkt, tá talan er um viðgerð fyri manio-depressiva sjúku. Lithium kann eisini verða brúkt sum ískoyti í viðgerðini fyri tunglyndi fyri at økja um virknaðin av antidepressiva.
Evni, ið ávirka melatonin-lagið: Fleiri kanningar hava víst, at samanhangur er millum depressión og órógv av vanligu gerandis gongdini. Agomelatin ávirkar melatonin-skipanina og kann gera, at gongdin í samdøgrinum aftur verður, sum hon vanliga var, og hetta í sjálvum sær linnir depressiónina. Evnið leysletur eisini meir av signalevnunum noradrenalin og dopamin.
Set teg í samband við lækna
- Um tú er tunglynt/ur og ikki er í viðgerð
- Um støðan versnar
- Um tú fær hug at gevast við heilivágnum
- Um tú hugsar um sjálvmorð
- Um tú hevur aðrar trupulleikar í sambandi við viðgerðini
Spyr á apotekinum
Um tú hevur spurningar um heilivág fyri tunglyndi, ber altíð til at spyrja starvsfólkið á apotekinum, ið hevur førleika til at geva serkøna ráðgeving á økinum.
Faldarar:
apotek.fo (føroyskur)
apotek.fo (danskur)


text: Meðan eg hoyrdi Boris Gardner syngja I wanna wake up with you í Útvarpinum í morgun, fór eg at hugsa um eina løgna tíðarskjóting. Alt sum fyrr var um kvøldið er nú um morgunin. Og tað er ikki sovritt, sum kemur við aldrinum og er tengt at vesinum, eg hugsi um. Nei, tað er alt, sum er fari á morgunskránna hjá Útvarpinum. Tað sum fyrr var seinni. Og oftast um kvøldið. Í heyst verða tjúgu ár síðani Náttarravnar vórðu floygdir. Eg veit fyri vist at teir flugu langt inn í náttina, hvørt leygarkvøld eini átta ár á rað. Í dag hendir einki eftir at tíðindini klokkan seks eru liðug. Og fólksins kjaksending, Fimmarin, er flutt frá mikudegi klokkan fimm til hvønn morgun eftir níggju. Og tungu mentasendingarnar, sum vóru mánakvøld klokkan sjey eru aldri seinni enn klokkan fimm. Fyrrverandi flaggskipið, V4, er drigið av prime time bedingini leygarkvøldið klokkan sjey og skvisað inn í Skarpholið ein fríggjamorgun trýkorter til tíggju. Sum fyrrverandi Náttarravnur vil eg spyrja, um øll hava tað so? Eru tit øll blivin morgunfólk?


text:
Handverkarar og onnur, ið viðhvørt arbeiða við asbest, eiga at ansa sera væl eftir, tá ið asbest skal burturbeinast. Asbest kann viðføra ólekjandi krabbamein, um ein fæst við asbest í bara tvær til fýra vikur.
Í eini grein hjá Rolf Petersen, yvirlækna á sjúkrahúsinum í Slagelse í “Ugeskrift for læger”, frá 2015, verður greitt frá, at um ein hevur nógv samband við asbest í bara tvær til fýra vikur, so kann hetta viðføra ólekjandi krabbamein í lungunum.
Sagt verður eisini, at umleið 400 fólk verða rakt hvørt ár í Danmark av krabbameini, har asbest kann hava verið orsøk. Í 100 av hesum førum er talan um krabbamein í lungunum.
Lesið meira í grein her.
Asbest skal tyrvast
Asbest verður tyrvt. Tá ið tað verður latið til IRF, skal tað latast inn fyri seg og ikki blandast saman við annað burturkast.
Heilar asbestplátur skulu av trygdarávum liggja væl á platti, pakkaðar inn, so heilsuskaðiligt dust ikki stendur frá. Avskurðir skulu vera í posa, so dust ikki stendur frá.
Tað er dustið frá brotnaðu plátunum, ið elvir til lungnakrabba. Anda tað ikki í teg. Talan kann vera um takplátur, veggplátur og bjálvað rør.
Asbest verður tyrvt á umhvørvisgóðkendum tyrvingarplássi hjá IRF.
Tyrviburturkast
Alt tyrviburturkast skal latast inn í trimum til IRF:
– Gips
– Asbest
– Blandað tyrviburturkast (keramik, glas, pvc, bjálving, trýstviðgjørdur viður, øska, byggitilfar v.m.)
Lesið meira á síðuni hjá IRF, hvussu alt skal burturbeinast. Sí her.


text:
25. mars er føðingardagur V. U. Hammershaimbs. Tá verður móðurmálsdagurin hildin. Tað eru Miðlahúsið, Dimmalætting, Kringvarp Føroya, Málráðið, Føroyamálsdeildin, Mentamálaráðið, Norðurlandahúsið og Nám, sum skipa fyri degnum og virðislønini.
Fyriskipararnir heita í hesum sambandi á skúlar, stovnar, fyritøkur og arbeiðspláss í síni heild í landinum at leggja sær henda dag í geyma, ikki bara í móðurmálsundirvísingini í skúlunum, men í øllum viðurskiftum, soleiðis at bæði næmingar og fólkið alt verða kunnað um viðurskifti, sum elvdu til, at vit í dag hava eitt væl virkandi mál, sum alt árið kann rúma øllum samskifti.
Sama dag, móðurmálsdagin 25. mars, verður ein móðurmálsvirðisløn handað. Virðislønin verður í ár handað fyri tað góða málið í lýsingum og handilsligum teksti. Seinnapartin móðurmálsdagin vera fleiri stuttir fyrilestrar og framløgur um móðurmálið í Norðurlandahúsinum. Um kvøldið verður Móðurmálsvirðislønin handað í Nýggjustovu í Gongini í Havn, har Hammershaimb vaks upp.
Fyriskipararnir siga, at nú skal móðurmálið setast í miðdepilin ein fastan dag, móðurmálsdagin, sum er føðingardagur Hammershaimbs. Forløgini Sprotin og Bókadeild Føroya Lærarafelags stuðla eisini tiltakinum.
Nám hevur gjørt eina heimasíðu til móðurmálsdagin. Á søguligu myndini niðanfyri sæst Nýggjastova til vinstru.


text:
Monday, May 12, 2014
Kærleiki og vónir
Edward Nyholm Debess hevur við fotobókini Kærleiki og vónir gjørt eitt poetiskt fotoverk um Johan og Rakul Dalsgaard. Stemningsfullu svørt/hvítu myndirnar bjóða okkum afturum og vísa tvey livandi menniskju, sum satsaðu alt í royndini at útinna sín dreym. Bókin verður løgd fram í Norðurlandahúsinum hósdagin 15.mai klokkan 17. Edward greiðir frá bókini og myndunum, umframt at Johan og Rakul eisini bera fram sína hugsan. Møguleiki verður fyri at ogna sær eitt signerað eintak fyri 225 krónur. Í handlum verður prísurin 298 krónur eintakið. Mentunargrunnur Studentafelagsins gevur út. Øll eru vælkomin til framløguna í Norðurlandahúsinum.
Posted by Listin at 6:03 AM
Labels: Tíðindaskriv


text:
Til tess at røkka endamálum skúlans skal Listaskúli Føroya veita bæði grund- og víðari útbúgving, undirvísing í listasøgu og skipa fyri framsýningum og framførslum.
Skúlin varð stovnaður 30. mars 2014, og er ein felagsskapur av yrkislistafólkum. Alt fyrireikingararbeiði er sjálvboðið og ólønt, og tí ber ikki til at røkka allari endamálsorðingini longu fyrstu árini. Í fyrsta umfarið verður farið undir skeiðsvirksemi.
Undirvísarar við Listaskúla Føroya skulu uppfylla tvær av trimum treytum:
- Prógv um minst trý ára útbúgving á Bachelor-støði við denti á listafakligt háttalag.
- Prógv um minst trý ára listarligar arbeiðsroyndir, har arbeitt hevur verið burturav við listagreinini.
- Skrivlig viðmæli frá minst trimum lærarum á skúlanum og/ella viðurkendum listafólkum innan ávísu listagreinina.


text:
Nú skal Signar á stóra pall
Signar í Homrum skal spæla á Vágsbøi í august
Signar í Homrum hevur verið fastur gestur á Summar Festivalinum seinnu árini, og hann hevur havt fleiri minniligar framførslur. Signar hevur serliga havt konsertir í stóra tjaldinum, men í fjør var hann á Torginum. Tá savnaðist so nógv fólk frammanfyri lítla pallin, sum tað ongantíð áður hava gjørt.
- Vit halda, at tíðin er komin til, at Signar í Homrum spælir á stóra pallinum, og tí verður hansara konsert í ár á Vágsbøi. Signar hevur sangirnar, bólkin og undirtøkuna, sum skal til fyri at lyfta uppgávuna á størsta pallinum ílandinum, siga fyrireikararnir av Summar Festivalinum.
Signar í Homrum er eisini spentur til nýggju uppgávuna. Hann hevur seinastu árini spælt á øllum hugsandi stórum og smáum spælistøðum og í privatum veitslum, men hann hevur manglað møguleikan á stóra palli á landsins størsta tónleikatiltaki.
- Eg eri sera fegin um, at fyrireikaranir av Summar Festivalinum hava latið mær hendan møguleikan. Mær hevur altíð dámt sera væl at spæla á Summar Festivalinum, og nakrar av mínum bestu konsertum hava verið júst har. Tí verður tað serliga spennandi at hava konsert á Vágsbøi í ár, sigur Signar í Homrum.


text:
Mánadagin 6. feb – 76,0 – bindiklubb mikudagin, karrirætt frá KOKS leygardagin.
Mánadag -segði nei takk til súreplaku. Týsdag - nei takk til fastalávintsbollar. Mikudag – ‘gloymdi’ at viga døgurðan , bindiklubb, át bara gularót og agurk. Hósdag – 75,7-segði nei takk til breyð og ost etc. (frá Bjørn); ræst kjøt til døgurða.Fríggjadag – etið kaku frá Annu. Leygardag – hvítleyksmargarin í meiria lagi + waldorfsalat. Sunudag – dunnu frá Turið – át eisini skinn..tut-tut.Nei takk til takeway; neitakk til sjónvarpssjokolátu;
Mánadagin 11. feb – 75,8 ikki imponerandi
Fríggjadag 8. mars 74,3
í dag mánamorgun 11. mars –74,4
What can a girl do? Hetta gongur ikki fyri seiðamurt! OK, look on the bright side, eg eri ikki farin fram! (Framfarin merkir tjúknað, fitnað. Afturfarin merkir klænkað ella lætnað.Orð, sum eru á veg í grøvina.) Men tað hevur ikki speedað nakað upp at halda uppat at rapportera hvørja viku….men okey enn frægarin enn henda myndin….jeeweez!


text:
« Aftur til yvirlit
Ljós- og ljóðskeið hjá MÁF
Brennur tú fyri at arbeiða við ljós- og ljóði á ein kreativan hátt?
So er møguleiki at tekna teg til eitt víðka ljós- og ljóðskeið í Losjuni við Gøtugjógv 27. – 29. apríl 2018.
Dentur verður serliga lagdur á, hvussu ljós og ljóð verður brúkt í sambandi við leikuppseting.
Hóast tað er ein fyrimunur at hava luttikið á fyrra skeiðnum, ið var í mai 2017, er hetta ikki eitt krav.
Undirvísingin verður á donskum og føroyskum.
Undirvíst verður fríggjadag til sunnudag frá kl. 09.00-18.00 allar dagarnar. Íroknað skeiðið er ein máltíð á middegi, millumáli og kaffi/te.
Lærarar verða Súni Joensen og Asger Kudahl Sørensen.
Prísurin fyri skeiðið er kr. 1.500,- fyri hvønn luttakara. Avmarkað pláss.
Skeiðið er bert fyri tey, ið arbeiða við ljósi og ljóði í samband við leikuppseting o.ø. hjá limafeløgunum hjá MáF. Luttakararnir skulu tí tekna seg til skeiðið ígjøgnum limafeløgini.
Tilmelding skal sendast við t-posti til MáF á maf@maf.fo. Skráseting er fyrst galdandi, tá ið goldið er á konto í Eik Banka: 185 132 4 í seinasta lagi 31. mars 2018.


text:
Orð: Elisabeth Olsen
1. Ei nakað kann metast við heimstaðin fríða,
væl Klaksví ker vard millum hábærslig fjøll.
Her fólkið í skúla og vinnu man stríða,
og húsini standa so snotilig øll.
2. Mangt gjørd er av mannahond býin at prýða,
alt merkt er av framgongd og vælferðarlag.
So nøgg eftir Pllinum førini glíða,
á asfalti bilarnir strúka avstað.
3. Á vetri er vakurt í búnanum hvíta
tær frostnætur norðlýsið bleiktrar so frítt,
og mánin sæst bjartur um Oyrafjall líta,
sær aldurnar spæla á Borðoyarvík blítt.
4. Tó trølsligt tá regnar og stormarnir herja,
strítt áirnar skola úr fjalli til fles.
Mót norðættaródnum er Kunoyggin verja,
og brim rundar Núpin og Borðoyarnes.
5. Brátt mjørkin við lýkku man tindarnar fjala,
í grønkandi líð leika lombini góð.
Kátt fuglanir láta, og børnini spæla,
á Brúnaskarð, Klakk leita ungfólk sær fró.
6. Á sumri sín lívgandi mátt sólin sendir
á blóm’skrýddan bø og á glitrandi vág.
Tá Háfjall sær spelkið mót Kjølinum vendir,
eitt hugnaligt lag kvøður tutlandi á.
7. So vøkur ein mynd, tá ið nátt sýgur niður,
við lívsvónum sorgleys framvið fara tvey.
Tá legst yvir Klaksvík tann sælasti friður,
mót Nestindum luftin er roðandi reyð.


text:
Teir sjey amerikonsku sjóhermenninir, ið vóru saknaðir leygarmorgunin, eftir at amerikanski oyðarin USS Fitzgerald leygarnáttina rendi saman við eitt filippinskt bingjuskip út fyri japonsku strondini, eru fundir deyðir umborð á krígsskipinum.
Teir deyðu vórðu funnir av kavarum, ið komu fram á teir í einum rúmi, ið fyltist við sjógvi, tá filippinska bingjuskipið rakti oyðaran. Líkini eru nú flutt til eyðmerkingar á amerikonsku flotaherstøðini í Yokosuka, ið er heimstaður hjá 7. Amerikanska Flotanum.
Amerikanskir og japanskir myndugleikar eru nú í ferð við at kanna orsøkina til samanstoytin, sum umframt teir 7 dripnu løstaði tríggjar aðrar sjóhermenn – teirra millum skiparan á oyðaranum.
Kelda: CNN/maritimedanmark.dk


text:
Ein bólkur av Skúlatrøð vann ársins íverksetarakappingin millum fólkaskúlanæmingar við eini verkætlan um at framleiða eina nýggja slóðbrótandi vøru til køkin.
Tað varð kunngjørt fyri einum fullsettum sali í SALT fyrr í dag.
Fríggjadagin 23. februar var ein fullsettur salur í Saltsiloini í Suðuroy karmur um finaluna til SkúlaFM 2018, tá virkisfúsir næmingar løgdu sínar virkisætlanir fram.
Dómsnevndin valdi verkætlanina SlipGrip, sum 15 ára gomlu genturnar Rakul Ró Steinstórsdóttir, Natalia Joensen og Maria Biskopstø, stóðu aftanfyri.
Tær vístu á trupulleikan, tá skeiðin ella sleivin dettur niður í grýtuna, ella tá skeiðin dettur niður í fatið á køkuborðinum o.s.fr. Tískil fara tær undir at framleiða ein lítlan ring úr bleytum tilfari, ið tær kalla SlipGrip, ið kann setast á allar skeiðir, og lættliga kann takast av.
Dómsnevndin legði dent á, at hetta var ein vøra, sum lættliga kann framleiðast uttan stóran kostna, og at tær gjølla hava kannað málbólkin, og ment vøruna saman við kundunum. Eisini høvdu tær brúkt sítt netverk væl, og høvdu m.a. samstarvað við stjóran í Look North, Árna Skaale og stovnaran í Defined Energy, Hera Schwartz Jacobsen í menningini av prototypuni.
Vinningurin til vinnandi bólkin var umframt Gullfræið, sum Edward Fuglø hevur sniðgivið, ein kekkur á 5.000 kr., sum Betri hevur givið. Harumframt lat Føroya Tele eitt gávukort áljóðandi 1000,- kr til hvønn næming í vinnarabólkinum.
Nummar tvey í kappingini var ein bólkur frá Vestmanna skúla við eini verkætlan um at framleiða føroyskt havsalt, serliga ætlað ferðafólkum.
Sum nummar trý valdi dómsnevndin eina verkætlan, sum næmingar úr Tvøroyrar skúla hava gjørt, sum snýr seg um at endurnýta plast og framleiða vørur úr enduvunna tilfarinum.
Varðin Pelagic lat gávukekk áljóðani 1500,- og 1000,- kr til nummar tvey og trý.
Finalan í Skúla FM er endabresturin fyri skúlarnar, sum hava arbeitt við íverksetan síðan skúlaárið 2017/2018 byrjaði.
Tilsamans sjey bólkar vóru við í finaluni hesuferð. Øll hugskotini vóru á høgum støði, og dómsnevndin metti, at møguleiki var at fara víðari við fleiri av hugskotunum.
Í dómsnevndini sótu Jenny Lydersen úr Mentamálaráðnum, John Syderbø úr Føroya Tele, Dánial Hoydal úr Betri og Rannvá Troest, forkvinna í Íverksetarahúsinum.


text:
Í góðveðrinum í morgin var eg mær ein frálíkan rennitúr út í Oyrar. Annars hevur tað ikki verið mín sterka síða at renna um morgunin, havi tó í samband við marathon venjing tikið morgunin í brúk. Í morgun vóru líkindini so góð, at eg kundi ikki lata vera. Tað er mikudagur, og mikumorgun plaga Vera og Ruth eisini at renna, so teimum møtti eg úti á Skarðhamri, eins og eg møtti Monu og Ellu við Kirkjugarðin. Hundurin hjá Ellu var sjálvandi við.
Í morgun tók eg mína Iphone við so eg nýtti høvi at taka nakrar myndir í góðveðrinum. Eg fekk nakrar fínar ælaboga myndir, havi ikki sæð ælabogna vakrari.
Enn ein super morguntúrur. Eg átti kanska at gjørt brúka av morguntúr oftari. Ein frálíkur máti at byrja dagin uppá.


text:
16.04.2018 - Av: fp
Avvarðandi heita á landsstýriskvinnuna í almannamálum: Bygg nýtt sambýli á Mýrini beinan vegin, so búfólkini sleppa heim
Avvarðandi at búfólkum á sambýlunum á Mýrini 4 og 6 hava í felag sent landsstýriskvinnuni í almannamálum eina inniliga áheitan um at geva bygging av nýggjum sambýli á Mýrini í Hoyvík fremstu raðfesting, soleiðis at búfólkini kunnu fáa eitt virðiligt heim so skjótt sum yvirhøvur gjørligt.
Sambýlini á Mýrini 4 og 6 eru nú eru í so ringum standi, at ikki er ráðiligt at lata fólk búgva har longur. Tí verða búfólkini í næstum flutt úr sínum heimi, og inn í fyribils heim. Av teimum 11 búfólkunum fáa fimm kamar á fyrrverandi næmingaheiminum á Argjum, og restin flyta í onnur sethús, ið eru keypt til endamálið.
Tey avvarðandi siga í skrivinum til landsstýriskvinnuna, tey eru kedd av støðuni, tí umstøðurnar hjá teimum, ið tey varða av, verða nógv órógvaðar. Ikki bert skulu tey flyta úr tí umhvørvi, ið tey kenna og eru trygg við – tey skulu eisini slítast sundur, tí nýggju karmarnir rúma ikki núverandi uppdeiling. Tey skilja tó væl, at tað er ógjørligt at finna eina betri hóskandi bústaðarloysn í eini handavending, og góðtaka tí, at teirra børn, systkin o.a. noyðast at búgva í fyribilsbústaði í eina tíð. Men tey vóna, at bíðitíðin ikki verður long.
Fleiri av búfólkunum hava búð saman á Mýrini í nógv ár, og eru trygg við at búleikast í kendum umhvørvi saman við bú- og starvsfólkum, sum tey kenna væl. Fyri tey hevur tað stóran týdning av vita, at flytingin bara er fyribils, og neyðug fyri at tey kunnu fáa eitt nýtt og betri heim.
Á Mýrini hevur tað nú í áravís ligið í kortinum, at búfólkini skuldu fáa nýggjan bústað, tí húsini leingi hava verið í hættisliga vánaligum standi. Sum støðan nú bleiv, vóna tey avvarðandi, at tey á Mýrini tí verða sett fremst í bíðirøðini, nú tað almenna skal byggja fleiri bústaðir.
Tey avvarðandi vóna, at landsstýriskvinnan tekur teirra inniligu áheitan til eftirtektar, og setur gongd á byggingina av nýggjum sambýli á Mýrini beinanvegin, so teirra børn og systkin kunnu sleppa heim sum skjótast.


text:
Arabiska várið
Arabiska Várið, sum byrjaði í Tunesia í 2011, breiddi seg skjótt til onnur arábisk lond, og tað førdi til ófrið í Libya, Egyptalandi, Tunesia, Jemen, og Sýria, sum síðani kom út í eitt blóðugt borgarakríggj. Arábiska Várið byrjaði í Tunesia, tá ið ein ungur maður, nevndur Mohamed Bouazizi, 17. desember 2010 setti eld á seg sjálvan sum eitt mótmæli ímóti korruptión og ágangi frá tunesisku myndugleikunum. Tað vóru hendingarnar í Tunesia, sum settu eld í stórar partar av tí arábiska heiminum og elvdu til stórar kravgongur og mótmæli til frama fyri nøkur heilt grundleggjandi mannarættindi í fleiri av londunum innan Arábisku Samgonguna. Úr Tunis breiddu mótmælini seg til fleiri lond í Miðeystri – millum annað til Egyptaland, Jemen og Sýria. Í Sýria er tvídrátturin vorðin til eitt sera blóðugt og harðligt borgarakríggj við fleiri enn 400.000 deyðum, samstundis sum fleiri milliónir eru flýdd úr landinum. Arabiska Várið er, síðan tað byrjaði í 2010, vorðið ein av teim størstu humaniteru kreppunum, vit hava sæð síðani Seinna heimsbardaga.


text:
Í mong ár hevur verið tosað um, at vit áttu at gjørt eina ferð til Danmarkar við brúkarunum á Sjóndeplinum og umsíðir varð tað veruleiki.
Vit fóru úr Føroyum 4. sept. og leiðin gekk á vælumttókta og á allan hátt deiliga hotel og skeiðsdepilin Fuglsangcentri, sum Dansk Blindesamfund eigur í Fredericia.
Tað vóru bert nøkur heilt fá av ferðalagnum, sum fyrr høvdu vitjað Fuglsangcentri, men nøgdsemi við umstøðurnar var ógvuliga stórt hjá øllum ferðalagnum.
Ferðalagið taldi 24 fólk, har umleið helvtin vóru fylgjarar.
Skráin var ikki spekka við útferðum, hettar tí flestu brúkararnir eru eldri damur, fleiri teirra um 90 ára aldur, so tað mesta av tíðini vóru vit á Fuglsangcentrinum og nýttu góðu umstøðurnar.
Týsdagin fóru vit útferð til Egeskov Slot, har vit høvdu ein deiligan dag í vakra umhvørvinum.
Mikudagin var síðsti dagur , sum fleiri nýttu høvið at fara ein túr í býin í Fredericia. Um kvøldið fingu vit serliga lekran døgurða í stovu fyri okkum sjálvi, har Hallur Joensen og konan Annika komu og hugnaðu saman við okkum, Hallur hevði, sjálvandi, guitarin við, so eitt sindur varð sungið.
Hósdagin 8. sept. gekk leiðin so heim aftur, aftaná nakrar sera hugnaligar og góðar dagar í besta veðri.


text:
Uttanríkisráðið søkir eftir barnsburðaravloysara at byrja um miðjan oktober fyri skrivara/ málsviðgera á Sendistovu Føroya til London. Starvið fevnir um fyriskipan av tiltøkum og vitjanum og menning av nýggjum verkætlanum. Vanligar uppgávur eru m.a. at svara fyrispurningum og at skriva frágreiðingar um áleikandi mál. Dagligu uppgávurnar eru at virka sum skrivari hjá sendiharranum og vanligt skrivstovuhald.
Vit vænta, at umsøkjarar hava nomið sær skrivistovuútbúgving, útbúgving á akademiskum stigi frá lærdum háskúla ella aðra samsvarandi útbúgving. Vit vænta eisini, at tann, ið settur verður, hevur politiskt tev og góð samstarvsevni; er tænastuhugaður og lagaligur; er miðvísur og sjálvstøðugur; er stinnur í føroyskum og enskum máli.
Starvið er lønt helvt um helvt sum skrivari og málsviðgeri sambært galdandi sáttmála fyri lokalt sett starvsfólk á donsku sendistovuni til London. Sendistovan hjálpir fegin við at finna bústað, men tann, ið settur verður, hevur sjálvur ábyrgd av bústaðarviðurskiftum sínum.
Starvsstaðið er Sendistova Føroya til London, 55 Sloane Street, London SW1X 9SR. Sendistovan er partur av føroysku uttanríkistænastuni.
Vinaliga setið tygum í samband við Jóannes V. Hansen, komandi sendiharra, á telefon 296109 at frætta meira um starvið. Umsóknir við prógvum og øðrum skjølum skulu sendast til Uttanríkisráðið, Tinganes, FO-100 Tórshavn ella við teldubrævi til mfa@mfa.fo og vera frammi í seinasta lagi mánadagin 25. juli 2011 kl. 12.00.
Uttanríkistænastan fevnir um Uttanríkisráðið og sendistovur Føroya til London, Keypmannahavnar, Evropasamveldið og Reykjavíkar og er ein og sami myndugleiki.
Uttanríkistænastan er høvuðsamboðið og kveikjarin hjá Føroyum støðugt at tillaga føroyska samfelagið til alheimsgjørda heimin, til tess at íbúgvar, myndugleikar og vinnufeløg landsins fáa best hugsandi umhvørvi at búleikast, virka og mennast í, bæði burturi og heima.
Í Tinganesi 30. juni 2011 Uttanríkisráðið


text:
Ikki góðir dagur fyri Norðoyggjar
Løgtingsfundurin byrjaði kl. 09.30 gjáramorgunin og endaði ikki fyrr enn kl. 04.48 í morgun.
Sum øllum kunnugt, so vaknar undirritaði sera tíðliga og tá ið eg tendraði telduni, var atkvøðugreiðslan júst um “Tunlarnir Norður um Fjall”, og sjálvandi gjørdist eg sera spentur, um nú okkara tingfólk her norðuri endiliga fóru at standa saman, men soleiðis bleiv ikki, samgongufólkini stungu fólkini norðanfyri í ryggin og stemmaði ímóti “Tunnilinum Norður um Fjall” og við sera teprum meiriluta fekk katastofusamgongan felt uppskotið við 14 stemmum fyri og 15 ímóti og tískil fáa Norðoyingarnir norðanfyri ongan tunnilin á hesum sinni.
Eitt annað mál var eftir á skránni og tað var eykajáttanarlógin og tann viðgerðin tók ikki langa tíð og eftir var bert at hava lesa dagskránna upp fyri Løgtingsfundin mánadagin, síðani sleit Løgtingsformaðurin fundin og maratonfundurin var endiliga liðugur kl. 04.50.
Ikki ein góður dagur fyri Norðoyggjar, men tá ið vit hava fólk og flokkar, sum ikki vilja Norðoyggjum tað besta, so er ikki lætt.
Vit hava alt ov veik tingfólk í løtuni og tað kann fáa óbøtaligan skaða fyri okkara økið.
SáH


text:
Skuldi koyra frá Malpensaflogvøllinum í Milano gjøgnum Liktinstein og norður um markið til München í Týsklandi. Steðgaði við Comovatnið at fáa eina kalda limone, tá ein gulur skúlabussur rullar inn á plássið. Ein riðil av garterandi børnum, sum øll tosa italskt, stíga úr bussinum. Í bíðiraðnum við kioskina spyrja tey, hvaðani eg eri og hvar eg fari.
- Eg skal til München, sigi eg og geri meg týðuligan. Tey ivast, so eg sigi á enskum Mjúnik, Olympics you know, Oktoberfest und alles, og eri um at gera eina óhøviska rørslu við fyltum lógvum framm fyri bringuna, men aftri meg, tá italska skúlafrøkunin hyggur upp úr protokollini, har hon hevur sett seg við kampingborðið, meðan Comovatnið blinkstrar í baksýni.
Frøkunin blaðar upp í skúlaferðaætlanini og peikar við uppsettum hári og svørtum hornbrillum á triðstørsta týska býin, sum er beint fyri norðan, og sigur forloysandi italsku orðini:
Monaco di Baviera!
Børnini, sum eisini skulu hagar, tí heimbýur teirra, Verona, og Monaco di Baviera, eru vinabýir, hava fingið svalandi sjokulátaísar við nøtum og renna væl nøgd í ring.
Hugsa tær, at skúlabørn, ið ikki tosa málið, skulu finna til týska býin, sum á italskum eitir Monaco di Baviera. Ikki tí, hann er beint norðanfyri, har børnini ganga í skúla, vinabýurin. Og einki vita vit, her vit siga München, og ikki vita av, at onnur siga annað.
Heimafturkomin bjóðar Norðurlandahúsið til konsert við Onnu Faroe og gittarsnillinginum Norge, Kaare Norge. Tað er leygarmorgun og Alabama hoyrist í útvarpinum, nú ruddingardagur er, og eg fari í grønu Kansas buksurnar, tí niðurlendsku Faeroe kovboybuksurnar frá G-Star Raw passa ikki longur. Um kvøldið hoyri eg um Ravna Gora og fái mær eitt Bounty, nú einki Tahiti fæst longur. Kølnaravatnið lati eg standa. Hugsi um gamla Kalsoy, kvøldskúlaleiðaran Nólsoy og málaran Mikines. Ovast á plátubunkanum liggur Stefán, sum fekk sær alt landið Ísland til eftirnavn, og skeinki mær té í China, sum tey kalla steintoy í Bretlandi, meðan eg varnist, at Mafia er ein oyggj í Tansania og at gjaldoyra í Botsvana rópast Pula, eins og vinabýurin hjá Verona, hvørki meir ella minni.
Eg spyrji bara, hvussu skal eg orka henda dag at finna runt í Verðini, uttan at blíva grønur í høvdinum, tí einki eitir, sum tað eigur at eita?


text:
So sæst West Hercules í havsbrúnni. Havnameistarin í Runavík, Tórbjørn Jacobsen, er loðsur, nú borðipallurin skal inn á Skálafjørðin at verða umvældur. Tað er ikki hent áður. West Hercules hevur borðað fyri Statoil og eftir umvælingina, sum MEST stendur fyri, fer borðipallurin til Nýfundlands. Havnameistarin í Runavík sigur, at West Hercules verður sigldur inn á fjørðin og lagdur fyri íla útfyri Runavíkar havn. Samstundis heitir havnameistarin á skip og bátar, sum er í økinum, tá boripallurin fer ímillum oyggjar og um firðir, at taka atlit til støddina og manøvrumøguleikarnar hjá West Hercules ta løtuna, hann brúkar um at sigla av Eystnesi inn á Skálafjørðin.
- Ætlandi verður West Hercules liggjandi á fjørðinum í nakrar vikur. Nógv umvælingararbeiði skal gerast, og nógvur flutningur verður ímillum land og boripallin hesa tíðina. Fyrstu tíðina verður serliga nógv kavaraarbeiði, tí er tað ógviliga umráðandi, at óviðkomandi bátar halda seg burtur frá virkisøkinum kring um boripallin. Runavíkar havn áleggur tí øllum bátum og skipum, sum ikki eru tengd at West Hercules og umvælingararbeiðnum, um ikki at koma nærri boripallinum enn 250 metrar. Hetta er galdandi frá komu til fráferð, sigur Tórbjørn Jacobsen, havnameistari í Runavík.


text:
Hann er føddur 20/2-1918 í Sandavági. Komin til mans var hann trý ár fiskimaður, fór so á Føroya læraraskúla og tók prógv í 1942. Hann var vikarur á Viðareiði 1942-43, lærari á Selatrað og Morskranesi 109 1944-45 og í Bø og Gásadali 1945-49. Árini 1946-47 og 1947-48 var hann ársskeið á Danmarks Lærerhøjskole. Lærari á Tvøroyri 1949-51 og við Millum- og Realskúlan í Tórshavn, seinni Tórshavnar Kommunuskúla, 1951-65, harav varaskúlastjóri seinasta skúlaárið. Frá 1. oktober 1965 settur í starv sum landsskúlaráðgevi og frá 1. august 1979 landsskúlastjóri. Hesi síðstnevndu størv hava havt við sær, at hann hevur sitið sum limur, ofta nevndarformaður, í óteljandi nevndum, ið lagt hava til rættis broytingar innan føroyska skúlaverkið.
Nevndarlimur hevur hann verið í Føroya Lærarafelag 1956-66, harav formaður eina setu, og hann var blaðstjóri á »Skúlablaðnum« 1956-67.
Í 1963 gav hann út bygdarsøguna »Sandavágs søga«, og hann var við í tí arbeiðsbólki, ið legði til rættis roknibókarøðina til 1-7. skúlaár 1965-75.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Bert at skriva um renning kann vera eitt sindur óinteresant, havi ofta hugsa um at hugleiða um tær bøkurnar eg havi liggjandi á náttborðinum, og nú tá ið ein føroysk samtíðarkrimisøga kom í bókabúðirnar, og enntá skrivað av bygdamanni okkara Steintóri Rasmussen, helt eg at nú er rætta tíðin at taka hendan táttin upp. Vónandi komi eg við fleiri slíkum innsløgum, so tit kunnu fáa innlit í hvat liggur á mínum náttborði.
Mær dámar sera væl at lesa, og allarbest um tað er lætt at svølgja, so eg kann enda dagin í songini við einari góðari bók, sum kann fylgja mær inn í dreymalandi. Men meir enn so kemur tað fyri at dreymalandi má víkja fyri spenninginum í bókini, serliga tá ið man er komin til tær seinastu síðurnar, og tú ikki fær lagt bókina frá tær fyrr enn seinasta síða er lisin, og tú hevur fingið svar uppá allar ivaspurningarnar, sum hoyra til eina rætta krimisøgu.
Soleiðis hevði eg tað eisini við nýggju krimiskaldsøguni “Deyðin fer í bindiklubb”, sum Steintór Rasmussen meistarliga hevur greitt úr hondum. Hóast bókin telur heilar 307 síður, so keddi eg meg ikki eitt sekund.
Stuttligt at kunna lesa eina føroyska krimisøgu, sum eftir mínum tykki einki stendur aftanfyri kendar norðurlendskar rithøvundar, sum eg havi lisið fleiri av, eitt nú Jussi Adler Olsen, Saru Blædel og Camillu Läckberg.
At skriva eina samtíðarskaldsøgu er ikki bara sum at siga tað, men eg haldi at Steintór er sera beinrakin við sínum lýsingum av tíðini vit liva í ídag, soleiðis at lesarin følir seg heima í bókini.
Ein góð bók, sum eg avgjørt vil viðmæla.
Steintór hjartaliga til lukku við bókini, eg gleði meg longu til tann næsta kemur.


text:
Krabbameinsfelagið og Team Rynkeby Grunnurin hjá Krabbameinsfelagnum stuðla granskingarverkætlan
Krabbameinsfelagið og Team Rynkeby Grunnurin hjá Krabbameinsfelagnum stuðla granskingarverkætlan
Við stuðli frá Krabbameinsfelagnum og Team Rynkeby Grunninum hjá Krabbameinsfelagnum fer í næstum ein verkætlan av bakkastokki, hvørs endamál er at lýsa krabbameinsøkið í Føroyum. Team Rynkeby Grunnurin hevur givið 600 túsund krónur í stuðli og Krabbameinsfelagið hevur givið 100 túsund krónur.
Verkætlanin fer at lýsa krabbamein í Føroyum bæði meiri yvirskipað, og í smálutum at kanna samband millum krabbamein og eitt nú aldur, bústað og líknandi viðurskifti, sosialar umstøður, broytingar gjøgnum tíðina og hvussu krabbamein tyrpist innan familjur.
Fleiri av kanningum fara at snúgva seg um barnakrabba, har millum annað verður farið inn á at lýsa barnakrabba í Føroyum út frá títtleika, sløgum, aldur, bústaði og líknandi viðurskiftum, hvussu hesar sjúkur tyrpast í familjum, viðgerð, prognosu og fylgisjúkum, umframt at kanna samband millum burðartyngd og krabbamein o.a.
Verkætlanin fer, sum grundkeldu til hesar kanningar, at gagnnýta tí serstøku krabbameinsskránna, har skrásettir eru tilburðir av krabbameini í Føroyum heilt aftur til 1960.
Hóast nakað er granskað í krabbameini í Føroyum, og einstakar verkætlanir eru í gongd, hevur granskingin verið rættiliga sundurbýtt. Henda verkætlanin er fyrsta stigið til eina savnandi granskingarstrategi, sum kann veita munadygga vitan um krabbamein í Føroyum.
Umframt ta sjálvsøgdu vitan um krabbamein, ið tørvur er á við atlit til at leggja ætlanir og fyribyrgja, so verður roknað við, at ein savnandi granskingarstrategi innan krabbameinsøkið fer at føra við sær heilsufyrimunir fyri fólkið, tá ið tað snýr seg um viðgerð og heilsufremjan.
Umframt stuðulin frá Krabbemeinsfelagnum og Team Rynkeby Grunninum hjá Krabbameinsfelagnum, stuðlar Sjúkrakassagrunnurin eisini verkætlanini, sum er ætlað sum ein PhD verkætlan. Søkt verður í næstum eftir skikkaðum PhD lesandi til verkætlanina. Marin Strøm og Maria Skaalum Petersen, lektarar á Fróðskaparsetrinum, verða PhD vegleiðarar og Bjarni á Steig, yvirlækni, verður hjávegleiðari. Ílegusavnið og Deildin fyri Arbeiðs- og Almannaheilsu eru eisini við í verkætlanini.
Á myndini: frá vinstru Marin Strøm og Maria Skaalum Petersen


text:
Bill Clinton
William Jefferson "Bill" Clinton (føddur 19. august 1946 í Hope, Arkansas) var 42. forseti í Sambandsríki Amerika. Clinton fekk eina umfatandi hjartaskurðviðgerð í 2004. Hann varð í 2009 tilnevndur ST umboð fyri Haiti, har hann hevur til uppgávu at stuðla undir endurbygging og neyðhjálp í vanlukkurakta landinum.[2]
Innihaldsyvirlit
Ríkisrættarmál[rætta | rætta wikitekst]
19. desember í 1998 var ríkisrættarmál innleitt móti Clinton við tveimum ákærum - fyri at hava logið undir eiði og fyri at hava forðað fyri rættvísi. Ákærurnar stavaðu frá einum øðrum rættarmáli móti Clinton, har hann var ákærdur fyri kynsligan ágang móti Paulu Jones, sum hevði arbeitt hjá honum, meðan hann var guvernørur í lutstatinum Arkansas. Ágangurin skuldi verið farin fram á einum hotellkamari í høvuðsstaðnum í Arkansas, Little Rock, tann 8. mai í 1991. Hetta meðan Bill Clinton var guvernørur í Arkansas. Í rættarmálinum royndi ákærin at tekna ein mynd av Clinton sum ein maður, ið fleiri ferðir hevði framt kynsligan ágang móti øðrum kvinnum, sum høvdu arbeitt hjá honum. Ákærin kallaði tí inn fleiri kvinnur, sum tey væntaðu, at Clinton hevði havt kynsligt samband við.
Í rættarmálinum móti Paulu Jones noktaði Clinton fyri at hava havt nakað kynsligt samband við praktikantin í Hvítu Húsunum, Monicu Lewinsky. Ein trupulleiki var tó, at Monica Lewinsky hevði fortalt einum starvsfelaga hjá sær, Lindu Tripp, um tær hugnaløtur, sum hon hevði havt saman við forsetanum. Linda Tripp hevði tikið hesar samrøður upp á band.[3][4] Tað var ikki ótrúskapurin hjá Clinton, sum førdi til ríkisrættarmálið, tað var hinvegin tann sannroynd, at hann hevði logið undir eiði um hesar hendingar. Hann bleiv tó fríkendur í Senatinum fyri báðar ákærurnar tann 12. februar í 1999.[5]
Bill Clinton í Føroyum[rætta | rætta wikitekst]
Fyrrverandi amerikanski forsetin vitjaði í landinum tann 1. oktober 2007, og í tí sambandinum helt hann fyrilestur í Norðurlandahúsinum. Hann bæði skemtaði og umrøddi álvarsmál, tá hann helt fyrilestur í Norðurlandahúsinum. Hann fyrigav føroysku norðbúgvunum, at teir í landnámstíðini tveittu írsku munkarnar á dyr, og vísti á, at øll lond og einstaklingar í felag hava ábyrgd av at skapa ein betri heim.
Fyrrverandi amerikanski forsetin legði fyri við at greiða frá, at tá hann koyrdi av flogvøllinum í Vágum og sá fólk standa fram við vegnum og veittra til sín, hugsaði hann: "Tit klára tykkum fínt!" Hann kendi seg tí ikki kallaðan at siga føroyingum, hvussu teir skulu liva.
Tó var ein av høvuðsboðskapum hansara, at bæði lond og einstaklingar hava eina felags ábyrgd at skapa ein betri heim. Hann staðfesti, at heimurin stendur opin fyri føroyingum, og at Føroyar hava tikið av møguleikanum at gerast altjóða fiskaframleiðari, komandi oljuframleiðari og kanska eisini áhugavert ferðamál. Hetta verður ofta kallað globalisering, men Bill Clinton vildi heldur brúka orðið interdependence. Velja vit at stíga út í heim, tørvar okkum eisini heimin.
Bill Clinton helt, at hendan støða kann vera bæði góð og ring. Sum oljuframleiðari fáa Føroyar ágóða av, at onnur vilja keypa olju frá føroyingum. Men samstundis átaka føroyingar sær felags avbjóðingarnar hjá heiminum. Hesar avbjóðingar eru eitt nú burðardygg menning, veðurlagsbroytingar og fólkavøkstur.
"Ógvusligi fólkavøksturin ger, at fólkini í fátøku londunum gerast alsamt fleiri, og tey fara at ynskja sær eitt betri stað at búgva, eitt nú Føroyar," segði Bill Clinton.
Hann spurdi síðan, hvat skal broytast í heiminum, og svaraði sjálvur, at neyðugt er at fáa heimin at arbeiða saman sum í einum lítlum samfelag sum tí føroyska. Neyðugt er at fáa fólk at kenna seg heima onkustaðni og geva teimum ein sterkan samleika. Til tess krevjast samansjóðað samfeløg við eins møguleikum fyri øll.
Bill Clinton ásannaði, at góður trygdarpolitikkur er neyðugur, men vísti samstundis á, at tað fer ongantíð at eydnast at basa øllum yvirgangsbólkum. Hann helt, at útreiðslurnar til hermegi og trygd í USA eru ov stórar, og at hetta forðar fyri, at átøk, ið veruliga muna í triðja heiminum, verða framd.
Um vakstrarhúsárinið segði hann, at atferð okkara má broytast, tí eyðsýnt er, at hetta árin hevur við sær ógvusligar veðurlagsbroytingar. Í hesum sambandi helt hann, at heimurin kann læra nógv av føroysku flagtekjunum. Tær spara nógva orku og eru vorðnar nýggjasti móti í USA.
Saman við øðrum føroyskum fyritøkum var Eik ein av sponsorunum aftan fyri vitjanina hjá Bill Clinton í Føroyum, og vitjanin hjá fyrrverandi forsetanum kann gerast partur av brandingini av Føroyum og Eik uttanlands.
"Ein positiv spin-off effekt av forsetavitjanini, er, at kunnleikin til Føroyar økist. Í takt við, at fleiri fáa at vita, at Bill Clinton hevur vitjað Føroyar, gekst lættari at greiða frá okkara landi og fyritøku" sigur Finn Danberg, undirstjóri í Eik.
Hygg eisini at[rætta | rætta wikitekst]
Keldur[rætta | rætta wikitekst]
- ↑ Hann var raised a Southern Baptist. (= a member of the Southern Baptist Convention SBC). Clinton left the SBC due to disagreement with its conservative positions (details her). Sí eisini New Baptist Covenant
- ↑ http://news.bbc.co.uk/1/hi/8056762.stm
- ↑ http://www.washingtonpost.com/wp-srv/politics/special/clinton/timeline.htm
- ↑ http://www.washingtonpost.com/wp-srv/politics/special/clinton/stories/jonesappeal073198.htm
- ↑ http://www.washingtonpost.com/wp-srv/politics/special/clinton/stories/impeach021399.htm


text:
Orð: Anker Eli Petersen
Lag: Terji Rasmussen
Tíðin leið, lívið fór framvið,
eg havi leita eftir tær,
í so mong ár, og tá eg kendi at tú vart nær,
vaknaðu duldar kenslur
tregi at eiga teg,
vónin at hava teg hjá mær.
Eitt lítið bros, bert eitt lítið brá,
eg havi bíða eftir tær.
So langa tíð, og nú tú liggur her, tætt at mær,
vil eg bert kenna angan,
av tínum andadrátti,
gloyma at morgunin er nær.
– Men tú ert ikki komin
til at støðast her hjá mær,
tú hevur mann og børn
sum altíð bíða heima eftir tær.
Tíðin leið, náttin fór framvið,
tú stendur ivandi og nær,
men tú skalt heim, og tá tú vendur tær burt frá mær,
kenni eg beiska stingin
innast við hjartarøtur:
Tú verður altíð nær men fjar.
– Nei, tú ert ikki komin til…
Tíðin lei, og lívið fór…Goym tekstin


text:
Vestmenn: Vit spæla allar landaplágurnar
– Ætlanin er at spæla allar landaplágurnar til eina felags løtu á Summar Festivalinum, sigur Martin Joensen, sum er ein av oddamonnunum í Vestmonnum
Í september mánaði eru 30 ár, síðani Vestmenn sóu dagsins ljós. Tað eru samstundis 30 ár liðin, síðani plátan hjá teimum, Brot, kom út. Ró, Eg siti so eina, Tá eg droymi, Motormani og ein røð av landaplágum eru komnar síðani.
– Ætlanin er at spæla allar landaplágurnar til eina felags løtu á Summar Festivalinum í ár, sigur ein av oddamonnunum í Vestmonum, Martin Joensen.
Summar Festivalurin fegnast um at hava fingið hendan heiðursgest á festivalin í ár. Vestmenn teljast millum stóru bólkarnar í Føroyum, og tað er hugaligt at sleppa at feira runda dagin saman við teimum.
- Tað eru skjótt tretivu ár síðani at eg, Bogi, Ólavur og Niels funnu saman og løgdu lunnar undir Vestmenn. Nógv vatn er runnið í ánni síðani, og nógv løg eru smíðað síðani tá. Úr rúgvuni hava hitt eisini stungið seg burturúr, fortelur Martin Joensen.
- Vit ætla okkum at gera eina felagsløtu, eina hugnaliga sangløtu á Summar Festivalinum. Løgini av fyrstu plátuni Brot, ið øll so væl kenna, fara at runga í Klaksvík umframt øll hini hittini, ið eru komin millum ár og dag, sigur Martin Joensen.
Vestmenn verða næstan fullmannaðir til Summar Festivalin. Martin, Ólavur og Niels vera við. Óvist er um Bogi verður heima. Vestmenn hava aðrar góðar tónleikarar at taka av, og Ólavur Øster og Rúni Højgaard koma at hjálpa til.
Umframt hesar kringu tónleikararnar framføra Jórun Højgaard og Rúna á Heygum nøkur løg saman við Vestmonnum. So tað er lagt upp til eina sera hugnaliga løtu saman við Vestmonnum á Summar Festivalinum 2014, sum fer at bera brá av føðingardagshugna.


text:
Í gjár varð ein filmur úr Føroyum lagdur á YouTube við heitinum Dreamwalkers. Upphavsmaður er hin 28 ára gamli Chris Eyre-Walker, sum er úr Belgia, men býr í Avstralia.
Saman við fýra niðurlendingum var hann í Føroyum í fjør, at ganga á línu, highlining.
Tey tosa um the hostel, tá tey í kavanum leggja á oynna í bili. Sum frálíður svinnur kavin, og tey ferðast ymsa staðni í landinum og møta onkrum fólki eisini.
Chris, sigur, at hetta er fyrsti adventure filmur hann hevur gjørt. Í oktober vísti hann filmin í Banff í Kanada, har ein fjallafilmsfestivalur er hvørt ár ta ársins tíð.
Júst hetta sermerkta uppáfinnsemið, so sum ein fjallafilmsfestivalur í Banff, er gull vert fyri einar framtíðar Føroyar. Men ávegis til einar betri fungerandi Ferðavinnuføroyar kunnu vit eisini verða nøgd við ein fjallafilm sum Dreamwalkers, ið varar knappan hálvan tíma og liggur opin at síggja á netinum.
Lætta atkomuligheitin ber eisini boð um ein kommersiellan heim, har alt er til sølu, bara ein sponsor finst. Av teimum er Haglöfs hin sjónligasti við jakkum, stivlum og ryggsekkjum, ja og so Motorola. Í einum køki møtast tey at smakka turt kjøt, tvøst og spik. Tá eru fremmandafólkini í Dreamwalkers-troyggju, meðan føroyski verturin er í North Face troyggju, kappingarneytanum hjá Haglöfs.
Hvør av øðrum liva má, og heldur tú, at til ber at sleppa undan so sjónligum sponsorum, at menniskjan er mest sum ein livandi reklamusúla her úti í berligu oyðuni, so er at trúgva umaftur. Eg vil siga, at lukkutíð hava sponsorar lívgað fólk sum Chris, so hann kann koma higar at varpa ljós við fullari kraft á eitt land, sum fyrr var eitt kollektivt ellisheim við onkrari hissini kvøldsetu fyri hin vitjandi, men sum nú eisini er vorðið eitt aktivt spælipláss við ørandi hæddum og ræðandi útsikt.
Gamaní er tað ivingarsamt, um øll skulu sleppa at bora og seta boltar og jørn í hvørja hellu, bara fyri at ganga á línu um eina gjógv, sum í sjálvum sær er ein høpisleys gerð. Men eg giti, at YouTube filmurin hevur sterka atdráttarmegi hjá teimum, sum hætta sær at ganga á línu í hæddunum í hesum evarska lítla landi, har eingin av teirra javnlíkum hevur verið fyrr. So sterka, at striktar fyriskipanir mugu gerast, um tær ikki longu eru gjørdar, so hvør fjallaklintrari ikki fer at bora í klettarnar, so alt losnar og dettur oman av tromini. Tí fjallaklintrar og -klatrarar eru manisk fólk eins og øll onnur, ið eru bundin av plágandi totaliterum manium at ganga uppa á hvønn tind, tjekk, og kunnu illa síggja ein klett, uttan tey og øll í teirra fylgi partú skulu klatra upp um hann, ístaðin fyri at ganga á sløttum uttan um klettin. Hæddin er rúsurin.
Stuttligt at síggja, at Føroyar flyta seg úr passivu dvalastøðuni sum ellisheim eitt stutt summarskeið, til eitt aktivt spælipláss fyri ferðafólk í øllum aldri, eisini um veturin. Stuttligt, bara tey hava myndtólið við og duga at handfara tað og leggja úrslitið á ein sjónligan opnan stað. Sum eitt nú Chris Eyre-Walker. Estetiskt er tað gott fyri okkara sjálvsmynd í cyberspace, haldi eg. Men eisini tí at vit fáa eyga á teir sponsorar, sum til dømis Olympus, ið vilja stuðla Føroyaferðum hjá professionellum highliners millum fjalla, bara tey hava eygað og myndatólið við.


text:
Tíðindaskriv frá Økistænastuni hjá Skálafjarðasamstarvinum
Til tess at varpa ljós á demens sjúkurnar og avbjóðingarnar, ið standast av teimum, skipar Økistænastan hjá Skálafjarðarsamstarvinum fyri almennum fundi í Skála skúla týsdagin 24.05.16 kl. 19.00 - 21.30.
Tað verður Sofus Joensen, serlækni í psykiatri, sum kemur at leggja fyri, har hann greiður frá um demens sjúkurnar.
Forkvinnan í Alzheimaerfelagnum Halldis Joensen tosar um virksemið hjá Alzheimerfelagnum og avbjóðingarnar hjá familjuni, tá ein av teirra kæru fær eina demens sjúku.
Økistænastan hevur ætlanir um at menna tænastuna á demensøkinum og við tí stuðla uppundir heildarætlanina um eitt demensvinarligt samfelag. Kristbjørg Toftegaard, demenssamskipari, kemur at greiða frá nýggja dagtilboðnum á Skála, sum ætlandi letur upp í næstum.
Sangur og tónleikur verður eisini á skránni - og verða tey bæði, Niels Midjord og Eilin Hansen, ið koma at framføra.
Kaffimunnur við onkrum góðum verður eisini at fáa.


text:
Tann 29. mars 2017 tók stjórnin á Landssjúkrahúsinum avgerð um at royna eina skipan við greiðari leiðsluábyrgd av ymsu virkisøkjunum á føðiøkinum, har gamla Føðideildin bleiv uppbýtt í tvær deildir, eina Burðardeild og eina Barsilsdeild. Leiðandi ljósmóðir varðveitti leiðsluábyrgdina av virkseminum á Burðardeildini, meðan deildarsjúkrarøktarfrøðingur fekk leiðsluábyrgdina av virkseminum á Barsilsdeildini.
Ætlanin var, at skipanin skuldi roynast árið út og eftirmetast til heystar. Men ásannandi ótolandi støðuna við langtíðarsjúkrameldaðum ljósmøðrum, hevur stjórnin tikið avgerð um, at royndartíðin verður stytt og endar nú í dag tann 11. juli 2017. Ásannast má, at tað hevur verið ógjørligt at roynt ætlaðu skipanina, tíansheldur at gera nakra veruliga eftirmeting av skipanini.
“Sum sjúkrahússtjóri má eg bara ásanna, at vit ikki hava megnað at verkseta ætlaða leiðslubygnaðin á føðiøkinum av givnum orsøkum” sigur Johnny í Grótinum, sjúkrahússtjóri. “Ongin orsøk er til at treiskast og halda fast um ætlaðu royndartíðina, tá vit ikki veruliga fáa roynt skipanina. Vit hava ein stóran hóp av dugnaligum starvsfólkum innan føðiøkið, sum veruliga ynskja at røkja hvør sína uppgávu til fulnar barnakonunum og nýføðingunum í Føroyum at frama. Okkara leiðsluuppgáva er tí nú at skapa fysisku og organisatorisku fortreytirnar fyri, at Føðideildin fæst at rigga aftur.”
Aftur til leiðslubygnaðin innan 1. apríl 2017
Farið verður soleiðis aftur til skipanina áðrenn 1. apríl 2017 við eini Føðideild, har leiðslubygnaðurin tó verður betri nágreinaður. Leiðandi ljósmóðir hevur evstu ljósmøðrafakligu ábyrgd og avgerðarrætt í Føroyum og er partur av depilsleiðsluni á Skurðdeplinum í ljósmøðrafakligum viðurskiftum. Depilsleiðslan, íroknað leiðandi ljósmóður, hevur mótvegis stjórn evstu ábyrgdina av virkseminum á Føðideildini, meðan leiðandi ljósmóðir mótvegis stjórn hevur evstu ábyrgd av eitt nú viðtalum í viðgongu og eftir føðing.
Deildarljósmóðir og deildarsjúkrarøktarfrøðingur leiða dagliga virksemið á Føðideildini við tilvísing til depilsleiðsluna, íroknað leiðandi ljósmóður. Serlæknar í obstetrik og í pædiatri hava yvirskipaðu medisinsku ábyrgdina og avgerðarrættin innan hvør sítt medisinska øki á Føðideildini.
Hølisviðurskiftini verða bøtt munandi
Ásannandi tørvin á betri fysiskum kørmum til pinkubørn, barnakonur og starvsfólk, verða hølisviðurskiftini nú bøtt munandi. Arbeiðsrúm verða nú innrættaði á Føðideildini til báðar fakbólkarnar, soleiðis at betri umstøður vera bæði til at røkja fyrisitingarligar uppgávur og at menna starvsfólkahópin við eitt nú frálæru, fakligari konferansu og undirvísing. Eisini verða ábøtur gjørdar í fysisku kørmunum hjá pinkubørnum og innløgdum barnakonum.
Bygnaðarligu avbjóðingarnar, sum nýggja skipanin skuldi loysa, verða nú eftir ætlan loystar við neyvari leiðreglum fyri, hvussu uppgávurnar skulu loysast í samstarvi millum ymsu fakbólkarnar. Serliga er tað innan barsilsøkið, sum er eitt felags arbeiðsøki, at tørvur er á greiðum leiðreglum.


text:
Sambært kunngerð er skúlaárið hjá næmingum ásett til 198 skúladagar. Og
Mentamálaráðið sendir á hvørjum ári skúlunum eitt rundskriv um frítíð og frídagar í
fólkaskúlanum.
Tað skulu tungtvigandi grundir til, at næmingar kunnu fáa frí uttan fyri frítíðarætlanina,
sum t.d. serlig hátíðarhald í nærmastu familju.
Flokslærarin hevur heimild til at geva næmingi frí upp til 2 skúladagar. Er talan um
longri fráveru, skal leiðsla skúlans geva hetta loyvi.
Treytin, fyri at leiðslan gevur hetta loyvi, er, at foreldrini skrivliga minst 14 dagar
frammandundan hava biðið um frí til næmingin, og at foreldrini hava gjørt avtalur við
avvarðandi lærarar um møguligt heimaarbeiði, meðan næmingurin er frá skúla.
Vinarliga fyll skjalið á "Framsíðuni" út, tá biðið verður um frí.


text:
Vit møta einari eldsál í Róðrarfelagnum Knørri um mánaðin fram til stevnurnar. Nú venjingin av álvara er byrja, vektstengurnar avstøvaðar og tað síðsta av jóladøgurðanum sveitta vekk eru fleiri andlit at síggja niðri í venjingarhølunum. Tó so er serliga eitt av hesum andlitunum sum ikki hevur ligið á løtu liðini. Allan Mouritsen hevur verið at [...]
-
4. Mai 2018 | Sjúrður Gullbein
Innlendismálaráðið og NORA vitjaðu Róðrarfelagið Knørr
13. Mars 2018 | Sjúrður Gullbein
Seksmannafarið Gamli Jarnbardur til sølu
13. Mars 2018 | Sjúrður Gullbein
Tíggjumannafarið Kongurin til sølu
10. Mars 2018 | Sjúrður Gullbein
Knørrafelagið stóð væl til FM í inniróðri
17. Februar 2018 | bardursg
Millum tøkini: Allan Mouritsen
17. Februar 2018 | Sjúrður Gullbein
10. Januar 2018 | bardursg
Millum tøkini: Henningur-Einar Juul
16. Desember 2017 | Sjúrður Gullbein


text:
Býráðsfundur 28.01.2016 kl. 17:00
Varalimir: Kristian Gaardbo fyri Terja B. Vestergaard
Ikki møtt: Helgi L. Petersen og Kári E. Jacobsen
1/16: Drive-in Bio í Saltangará.
J. Lamhauge søkir um loyvi at reka eitt Drive-in Bio á økinum matr. nr. 246s (p-øki) í Saltangará nøkur kvøld um vikuna.
-Mentanarnevndin hevur á fundi 15/1-16 mælt til at játta umsóknina og mælir til at beina málið í Teknisku nevnd til viðgerðar.
-Býráðið hevur á fundi 28/1-2016 samtykt at taka undir við tilmælinum frá Mentanarnevndini, treytað av, at Tekniska nevnd viðgerð málið og tekur undir við, at p-økið kann verða brúkt til ætlanina.
2/16: Umsókn um byggiloyvi til dokk á Skála.
Skipasmiðjan Mest søkir um loyvi til at inniloka dokkina á Skála.
-Vinnu- og havnarnevndin og Byggi- og býarskipanarnevndin mæla til at arbeiða víðari við málinum, sum eisini ber við sær broytingar í byggisamtyktini.
-Býráðið hevur á fundi 28/1-2016 samtykt at taka undir við tilmælinum frá Vinnu- og havnarnevndin og Byggi- og býarskipanarnevndin.
3/16: Broyting av býarplani og byggisamtykt fyri Skála.
Í samband við umsókn um bygging av dokk, er neyðugt at broyta býarplanin og byggisamtyktina fyri Skála.
-Vinnu- og havnarnevndin og Byggi- og býarskipanarnevndin mæla til, at býarplanurin og byggisamtyktin verður broytt soleiðis, at serligt loyvi verður avsett í býarplaninum, sum loyvir hægri bygningum á økinum við dokkina, enn verandi byggisamtykt loyvir.
-Býráðið hevur á fundi 28/1-2016 samtykt at taka undir við tilmælinum frá Vinnu- og havnarnevndin og Byggi- og býarskipanarnevndin.
4/16: Virkisgrundstykki í Grótbrotinum á Skála.
Tórleif Hansen søkir um grundstykki í grótbrotinum á Skála til bygging av virkisbygningi í staðin fyri ídnaðargrundstykkið, sum hann hevur fingið til keyps, oman fyri bátahylin í Skálafirði.
-Vinnu- og havnarnevndin og Byggi- og býarskipanarnevndin taka undir við ætlanini hjá Teknisku deild um, at Tórleif fær loyvi at ogna sær grundstykki í grótbrotinum ímóti at kommunan fær ognina niðri við bátahylin aftur.
-Býráðið hevur á fundi 28/1-2016 samtykt at taka undir við tilmælinum frá Vinnu- og havnarnevndin og Byggi- og býarskipanarnevndin.
5/16: Neystaøki í Søldarfirði.
Møgulig býarplansbroyting í samband við nýtt neystaøki í Søldarfirði.
Uppskot er komið um at gera nýtt neystaøkið frá Trøllaklett í Søldarfirði til størri neyst, serliga til frítíðarbátar.
-Vinnu- og havnarnevndin mælir til, at Tekniska deild ger verkætlanina meira ítøkiliga, fyrireikar býarplansbroyting og broyting í byggisamtyktini, sum eisini loyvir summarbústøðum.
-Byggi- og býarskipanarnevndin tekur undir við, at Tekniska deild um at gera verkætlanina meira ítøkiliga og at fyrireika broyting av býarplaninum og møguliga broyting av byggisamtyktini.
-Býráðið hevur á fundi 28/1-2016 samtykt at taka undir við tilmælinum frá Vinnu- og havnarnevndin og Byggi- og býarskipanarnevndin.
6/16: Vegasambandið til og frá Eysturoyartunnilinum.
Í samband við staðseting av tunnilsmunnanum í Rókini, mælir Tekniska deild til at fyrireika íbindingarvegirnar og ferðsluna til broyttu umstøðurnar.
-Vinnu- og havnarnevndin, Tekniska nevnd og Byggi- og býarskipanarnevndin taka undir við tilmælinum frá Teknisku deild um at seta arbeiðsorku av at viðgera ferðslumynstrið og vegakervið til broytta ferðingarmynstrið.
-Býráðið hevur á fundi 28/1-2016 samtykt at taka undir við tilmælinum frá Vinnu- og havnarnevndin, Teknisku nevnd og Byggi- og býarskipanarnevndin.
7/16: Lendi til Eysturoyartunnilin.
Landsverk søkir, vegna Eysturoyartunnilin, um at kommunan letur 893 m2 burturav matr. nr. 93a Tofta bygd, sum kommunan eigur, til vegin til tunnilin.
-Vinnu- og havnarnevndin og Byggi- og býarskipanarnevndin mæla til at taka undir við tilmælinum frá Teknisku deild um at lata umsókta lendi til veg til tunnilin.
-Býráðið hevur á fundi 28/1-2016 samtykt at taka undir við tilmælinum frá Vinnu- og havnarnevndin og Byggi- og býarskipanarnevndin.
8/16: Broyting av býarplaninum í Søldarfirði í samband við oljugoymslurnar.
Í samband við útbygging av oljugoymslum í Søldarfirði, er neyðugt at víðka D-økið í býarplaninum og somuleiðis at broyta byggisamtyktina í økinum.
-Vinnu- og havnarnevndin og Byggi- og býarskipanarnevndin mæla til at taka undir við tilmælinum frá Teknisku deild um at nýtt pkt. verður gjørt í býarplaninum og tilhoyrandi pkt. í byggisamtyktini, sum loyvir hægri bygningum.
-Býráðið hevur á fundi 28/1-2016 samtykt at taka undir við tilmælinum frá Vinnu- og havnarnevndin og Byggi- og býarskipanarnevndin.
9/16: Útstykking á Høgabóli í Saltangará.
Byggiráð søkir um loyvi at gera útstykkingarveg til sethúsaøki á Høgabóli. Talan er um part av matr. nr. 209a og matriklarnar 211k, 211n og 211o í Saltangará, við íbindingin í Heiðaveg sunnan fyri Bank Nordik.
-Tekniska nevnd og Byggi- og býarskipanarnevndin mæla til at taka undir við tilmælinum frá Teknisku deild um loyvi at gera útstykkingarvegin til byggiætlanina.
-Býráðið hevur á fundi 28/1-2016 samtykt at taka undir við tilmælinum frá Teknisku nevnd og Byggi- og býarskipanarnevndin.
10/16: Garðavegur í Søldarfirði
Liðuggerð av sunnari end av Garðavegnum í Søldarfirði við gongubreyt, kantsteinum, vendiplássi og spilli- og regnvatnsleiðingum.
-Tekniska nevnd mælir til at taka undir við tilmælinum frá Teknisku deild um at seta arbeiðið í verk og at arbeiðið verður fíggjað av konto 670 (Vegir og øki) og 660 (Spillivatn).
-Býráðið hevur á fundi 28/1-2016 samtykt at taka undir við tilmælinum frá Teknisku nevnd.
11/16: Víðkan av kirkjugarðinum í Rituvík.
Kirkjuráðið í Rituvík mælir til, at kirkjugarðurin í Rituvík verður víðkaður.
-Byggi- og býarplansnevndin mælir til, at kommunan ognar sær lendi til víðkan av kirkjugarðinum og at broyta býarplanin í hesum sambandi. Mælt verður somuleiðis til, at seta pening av á fíggjarætlanini fyri 2017.
-Býráðið hevur á fundi 28/1-2016 samtykt at taka undir við tilmælinum frá Byggi- og býarskipanarnevndin.
12/16: Býarplansbroyting á Glyvrum.
Uppskot um broyting av býarplaninum á Glyvrum (matr. 134 og part av 101a) frá C9-øki (Alment endamál) til A1-øki (Miðstaðarendamál) í samband við umsókn um grundøki til handilsbygning.
-Byggi- og býarskipanarnevndin mælir til at broyta býarplanin á økinum har «Glyvra Bio» stóð soleiðis, at uml. 2.345 m2 av C9-økinum verður broytt til A1-øki.
-Býráðið hevur á fundi 28/1-2016 samtykt at taka undir við tilmælinum frá Byggi- og býarskipanarnevndin.
13/16: Landsvegurin oman fyri bygdirnar Søldarfjørður - Runavík.
Í landsvegaætlanini hevur nýggjur landsvegur seinastu uml. 40 árini verið planlagdur at liggja omanfyri bygdirnar frá Søldarfirði til Runavíkar.
Landsvegurin verður neyvan lagdur í hesum lendi og liggur í vegin fyri øðrum ætlanum í økinum.
-Byggi- og býarskipanarnevndin tekur undir við tilmælinum frá Teknisku deild um at fyrireika broyting av býarplaninum, har landsvegurin omanfyri bygdirnar verður tikin burtur úr ætlanini.
-Býráðið hevur á fundi 28/1-2016 samtykt at taka undir við tilmælinum frá Byggi- og býarskipanarnevndin og at málið síðan verður lagt fyri býráðið til viðgerðar aftur.
14/16: Kongshavnar havnarstýrið – Rakstrarætlan fyri 2016.
-Fíggjarnevndin hevur viðgjørt uppskotið til rakstrarætlan fyri Kongshavnar Havnarstýri fyri 2016, við eini mettari inntøku uppá kr. 850.000,- og einum rakstraravlopi uppá kr. 345.750,-. Fíggjarnevndin mælir til at góðkenna uppskotið.
-Býráðið hevur á fundi 28/1-2016 samtykt at taka undir við tilmælinum frá Fíggjarnevndini.
15/16: Læknahúsini á Eiði.
Eiðis kommuna spyr, um Runavíkar kommuna er sinnað at lata Eiðis kommunu sín part í læknahúsunum á Eiði. Talan er um ognarpartin, sum Funnings kommuna átti í læknahúsunum. Læknadømið er fyri kortum broytt og hoyra borgarar í Funningi nú til Heilsudepilin við Skálafjørðin.
-Sosiala nevnd og Fíggjarnevndin mæla til at selja kommununar part í læknahúsinum á Eiði til Eiðis kommunu.
-Býráðið hevur á fundi 28/1-2016 samtykt at taka undir við tilmælinum frá Sosialu nevnd og Fíggjarnevndini.
16/16: Eldrasambýlið á Skála.
Karl Rasmussen og Bárður K. Nielsen heita á býráðið um at virka fyri, at ætlanin at niðurleggja virksemið á Eldrasambýlinum á Skála verður slept.
-Sosiala nevnd mælir til at leggja málið fyri býráðið.
-Borgarstjórin setti fram uppskot um at samtykkja, at Runavíkar býráð heitir á umboðini, sum sita í Skálafjarðar samstarvinum vegna Runavíkar kommunu, um skjótast gjørligt at mæla Skálafjarðar samstarvinum til, at brúkið av ymsu ognum tess verður tikið upp til nýggja viðgerð, vísandi til skjal nr. 3 í máli 16/16


text:
Komið á Laksa- og Sølutorgið í Runavík leygardagin kl.10-16. Her verður sera nógv spennandi at síggja og uppliva fyri øll.
Á torginum er leskiligt laksaborð við ókeypis smakkiroyndum til øll vitjandi.
Á skránni verður m.a
Tónleikur, Trøllapætur og omman, málningaframsýning, skipalistakviss.
Sum vant hendir ein rúgva á torginum, m.a verður fiskasøla, fruktsøla, breyð- og køkusøla, klædnasøla, køkutombola, loppumarknaður, brotsparskapping.
Eisini verða dunnur, dunnuungar, hummarar, állar og ymisk fiskasløg at síggja á Torginum J
Vit síggjast á Laksa- og Sølutorginum í Runavík, leygardagin kl.10-16.
Í hesum sambandi verður eingin gjøgnumkoyring eftir Heiðavegi frá Eik Banka - Berglon.


text:
Tíðindaskriv
18.05.2017 - 11:40
Ítróttur > Ítróttur > Fótbóltur
Næstu fimm árini skal fótbóltur verða størsta ítróttargrein millum gentur í aldurinum 12 og 16 ár. Tað er í hesum sambandi, at UEFA fer undir átakið "Together #WePlayStrong", og hevur gjørt eina umfatandi kanning fyri at fáa neyðuga vitan um, hví gentur spæla fótbólt, hví tær ikki spæla fótbólt, og hvat tær hugsa um fótbólt, í mun til aðrar ítróttargreinar.
Kanningin, sum er gjørd í seks londum, Danmark, Onglandi, Spania, Týsklandi, Póllandi og Turkalandi, og har tríggir ymiskir kanningarháttir eru nýttir, vísir, at gentur, sum spæla fótbólt hava eitt øðrvísi tilknýti til sína ítrótt (fótbólt), í mun til onnur, sum íðka aðra ítrótt. Afturat tí hevur fótbólturin eina positiva ávirkan á sjálvsálit, sjálvsvirðið, trivna og lívsførleikarnar.
Tað áhugaverda við hesum er eisini, at hesir ágóðar síggjast aftur í skúla og arbeiði, og í øðrum lívsins viðurskiftum. Vinarløg eru ein stórur partur av fótbóltinum hjá gentum, og í kanningini sæst, at vinarløg frá fótbóltinum eru ofta varandi, og at gentur, sum spæla fótbólt, betri megna at handfara ótta, ræðslu og stúran.
Tíðindaskriv frá Fótbóltssambandi Føroya.


text:
Børn í sólini og á feriu
Børn skulu verjast móti vandamiklu UV-strálunum. Tað verður best gjørt við at at vera minni í beinleiðis sól millum kl. 12.00 og 15.00.
Halt Siesta
Hav steðg frá sólini í minsta lagi millum kl. 12.00 og 15.00. Tað er nevniliga í middagstímunum, at solin er sterkast, tí umleið helmingurin av dagsins samlaðu nøgd av UV-stráling fella júst tá. Tað nýtist ikki at vera keðiligt at halda siesta. Stutteleikið tykkum í skugganum við til dømis at spæla, lesa bøkur, byggja holur, fáa tykkum ein blund, tekna ella eta.
Nýt hatt
Lat børnini í hatt við breiðum skugga. Hatturin eigur at fjala høvur og oyru, og at skugga fyri andliti og nakka. Minst eisini til sólbrillur við bæði UVA- og UVB-verju.
Nýt leys og turr klæði
Lat børnini í víð klæði, sum koma niður á knæ og albogar. Vát klæði veita ikki somu UV-verju sum turr. Skift tí klæði, um tey eru vorðin vát.
Smyr við sólkremi
Smyr børnini við sólkremi, har ið húðin ikki er fjald av klæðum. Minst til nakka, nøs, oyru, andlit og føtur. Nýt ríkiligt av vatnføstum sólkremi við faktori 15 ella meiri, sum verjir fyri bæði UVA- og UVB-strálum. Í londum tætt við Ekvator kanst tú velja hægri faktor.
Smyr áðrenn tit fara út
Smyr við ríkiligum mongdum einar 20 minuttir áðrenn barnið fer út í sólina. Nýt einar 20 ml av sólkremi til ein heilan barnakropp. Tað svarar til ein barnalógva. Smyr aftur seinni um dagin.
At minnast til fyri at hava ’sóltrygga’ feriu
At pakka til sólferiuna:
• Tættvovin klæði – tey køla teg í hitanum og verja teg móti UV-strálunum frá sólini.
• Ein sólhatt við skugga allan vegin runt.
• Sólkrem við í minsta lagi faktori 15.
• Sólbrillur við bæði UVA- og UVB-filtri
• Siesta-spøl til børnini.
• Sólskjól (parasol) ella skuggatjald.
Hugskot til feriuna
• Kanna UV-indexið á staðnum.
• Fylg teim trimum sólráðunum: Siesta, Sólhatt og Sólkrem tá UV-indexið er 3 ella hægri.
• Ver sum íbúgvar á staðnum – et og drekk ikki í sólini – og halt siesta ella far í skuggan millum kl. 12.00 og 15.00.
• Verj tíni børn.
• Slepp tær at undan at verða sólskálda/ur, so tú sleppur undan at oyðileggja tína feriu.
Góða ferð!
kelda: www.cancer.dk


text:
Grunnar, sum lata stuðul til gransking
Granskingarráðið
Endamál: At lata stuðul til føroyska gransking og granskingarverkætlanir.
Freist: 1. september kl. 12.00.
NorFA. Nordisk Forskeruddannelsesakademi
Endamál: Styrkja norðurlenskt granskingarsamarbeiði. Fyri Ph.D.-studentar og Post.doc granskarar.
Freist: 1. mars og 12. mai, men kann vanliga eisini søkjast eftir hesar freistir.
Vera og Greta Oldbergs stiftelse
Endamál: Gransking í Svøríki, sum vendir sær móti norðurlendskum áhugamálum innan hugvísindi, sosiologi og búskaparfrøði.
Freist: 30. apríl.
Det Letterstedtske Selskab
Endamál: Vísindaligt arbeiði, gestavitjanir hjá granskarum og listarligt umbýti vm.
Freist: 15. februar og 15. september
Det danske institut for videnskab og kunst i Rom
Endamál: Stuðul til granskarar og listafólk, sum ætla sær at granska í Rom.
Freist: 15. februar og um miðjan september.
Grunnurin fyri vísindaligar fiskivinnukanningar í Føroyum
Endamál: Styrk til vísindaligar kanningar innan føroyska fiskivinnu.
Freist: Mai/juni.
Villiam Grønbæks rejse-og studielegat
Endamál: Stuðul til at menna norðurlendska religiónspsykologiska gransking.
Freist: 1.september, men ikki avgerandi.
Forskeruddannelsesrådet
Endamál: Allar lestrarleiðir.
Freist: Ymsar freistir.
Vísindagrunnur Føroya Sparikassa
Endamál: Stuðlar útgávu av gransking og stuðul til føroyskar granskingarverkætlanir, útgerð v.m.
Freist: 1. mars og 1. oktober.
NORA - Norrønt Atlantssamstarv
Endamál: Kanningaruppgávur, granskingar- og menningaruppgávur kunnu fáa stuðul. Kravið er at tað er samstarv millum minst tvey av londunum í økinum
Freist: uml. 1. mars og 1. oktober


text:
Hetta er heimildarfilmur úr Berlin um týsku Lilly Wust og lesbiskan kærleika. Í 1942, tá søgan tekur við, er hon arisk húsfrúgv við Hitler á vegginum, manni í herinum og hevur fingið heiðursmerki fyri at bera fýra synir. Men so møtir hon Felice Schragenheim, sum er 20 ár yngri. Tær báðar verða forelskaðar. Hon hugsar ikki um, at Felice er av jødiskari ætt.
Í hesum vakra heimildarfilmi um eina veruliga kærleikssøgu undir krígnum, vísir Lilly myndir og brøv, sum lýsa teirra samband. Jødiska Felice var í loyniligu mótstøðurørsluni. Í 1944 velur hon at stríðast í Berlin, heldur enn at flýggja til trygga Sveis, sum var uttanveltað. Gestapo finnir Felice, og Lilly sá hana aldri aftur.
Erica Fischer úr Eysturríki hevur skrivað um tær báðar kvinnurnar. Bókin er støðið undir spælifilminum Aimée & Jaguar, sum týski Max Färberböck gjørdi í 1999.
Hesin heimildarfilmurin, Love Story: Berlin 1942 (Catrine Clay, Bretland, 1997), sum sæst til vinstru, hevur vunnið altjóða virðislønir. Hann varir 47 minuttir, hevur enskan undirtekst og kann síggjast uttan aldursmark. Filmurin fæst eisini í Námi við donskum undirteksti.
Uppgávur:
1. Hvat er Holocaust?
2. Kvinnur eru hvøuðspersónar í hesi søguni. Í hvønn mun sleppa kvinnur at skriva heimssøgu, so tær koma í skúlabøkur?


text: Frá Jens Kjeld Jensen í Nólsoy keypti eg um vikuskiftið eina útstappaða súlu, morus bassanus, at seta í fuglabergið á loftinum. Jens Kjeld er í ár í uppskoti at fáa norðurlendsku náttúru- og umhvørvisvirðislønina. Støkkur ein inn á gólvið hjá honum, kann ikki sigast annað enn at tað er honum væl unt at verða skotin upp. Tá ið Náttarravnssendingin fór í luftina í 1992, keypti eg ein kolasvartan ravn, corvus corax varius, frá honum. Í útvið tjúgu ár hevur ravnurin staðið á eini klótu, sum Jens Kjeld, ið upprunaliga er skipskokkur, evnaði til. Á fuglaloftinum er eisini ein brúnsprøklutur skúgvur, stercorarius skua, sum skýtir seg niður eftir vegginum, helst fyri at jagstra eina likku, til hon gerst í ørviti av flognum og spýr alt upp, so skúgvurin kann fáa sær tugda og hálvsodnaða føði. Soleiðis er í ósentimentalu náttúruni. Aftanfyri súluna í erva sæst málningurin Útsýni hjá Tórbirni Olsen frá 2005 av Skipasmiðjuni og inn i Vágsbotn.


text:
Politiska stevnuskrá Sambandsfloksins
Grein 1: Ríkisfelagsskapurin
Sambandsflokkurin hevur til aðalmál í ríkisfelagsskapi við Danmark at arbeiða fyri frílyntari og hollari menning av føroysku tjóðini, stjórnarliga, fíggjarliga og mentanarliga og vil á øllum økjum reka ein framtaksfúsan politikk á kristiligum mentanarstøði.
Viðmerkingar
Í grein 1 verður undirstrikað, at aðalmálið hjá Sambandsflokkinum er at menna føroyska fólkið, soleiðis at tað støðugt verður ført fyri at møta teimum avbjóðingum, sum umheimurin til eina og hvørja tíð setir. Sambandsflokkurin var við til at orða og samtykkja Heimastýrislógina og hann vil innan fyri ríkisfelagsskapin virka fyri at gera tær stjórnarligu broytingar, sum tæna fólkinum best. Eitt fjølbroytt vinnulív gevur bestu møguleikar fyri tryggum fíggjarviðurskiftum, og trygg fíggjarviðurskifti eru fyritreytin fyri vælferðini hjá tí einstaka føroyinginum. Eitt høgt mentanarstig er fyritreytin fyri øllum framburði í landinum.
Landið er lítið, og fólkið fáment sammett við onnur lond, og tað tilfeingið, sum kemur úr sjónum er og verður framvegis megingrundarlagið undir føroyska búskapinum. Sambandsfloksins hugsan er tí tann, at skulu vit loysa tær fíggjarligu og mentanarligu uppgávur, sum liggja fyri, og skulu vit til eina og hvørja tíð vera før fyri at tryggja teimum, sum skulu liva í hesum oyggjum eins góð livilíkindi, sum í øðrum framkomnum londum, so er neyðugt at hava tætt tilknýti til annað land. Søgulig og onnur bond knýta Føroyar og Danmark saman, og royndirnar hava víst, at ríkisfelagsskapurin við hetta land hevur verið føroyska fólkinum til mesta frama.
Grein 2: Fíggjarviðurskifti
Sambandsflokkurin ásannar, at tað er umráðandi, at landsins fíggjarmegi verður væl umsitin, og at gjølla verður ansað eftir fíggjarviðurskiftunum hjá landi og kommunum.
Viðmerkingar
Henda grein undirstrikar ta ábyrgdarkenslu, sum teir ráðandi í landinum eiga at hava. Útreiðslurnar til umsiting landsins skal fólkið gjalda í skatti og avgjøldum. Tað er umráðandi, at hesin peningur verður umsitin væl og virðiliga, so fólkið í landinum ikki skal gjalda meira enn neyðugt er.
Tann fíggjarligi avgerðarrætturin eigur at verða lagdur so nær við skattgjaldaran sum gjørligt. Tí eiga kommunurnar, tá ið tær hava eina hóskiliga stødd ella gera samarbeiðsavtalur sínámillum, at fáa størri fíggjarligt frælsi og størri fíggjarliga ábyrgd.
Grein 3: Vinnulív
Sambandsflokkurin arbeiðir fyri, at vinnulív okkara: fiskivinna, alivinna, farmasigling, ídnaður, handverk, oljuvinna, landbúnaður, handil, KT-vinna eins væl og einhvør onnur vinna, sum hevur gróðrarlíkindi her á landi, fær best møguligar umstøður at virka undir. Flokkurin ásannar, at tað fría fyritakssemið eigur at vera drívkraftin í øllum framburði í vinnulívi okkara.
Viðmerkingar
Umframt at siga, at Sambandsflokkurin vil arbeiða fyri, at vinnulív okkara fær best møguligar umstøður at arbeiða undir, verður í hesi grein hildið fram, at Sambandsflokkurin er ein liberalur flokkur, ella ein borgarligur flokkur, mótvegis teimum sosialistisku ella kommunistisku flokkunum. Liberalisman gongur inn fyri andaligum og fíggjarligum frælsi fyri einstaklingin. Tað skapar sunna og virðismikla ábyrgdarkenslu, at einstaklingurin fær loyvi at vísa, hvat hann dugir til, og tað góða úrslitið hjá einstaklinginum fer sjálvandi at koma samfelagnum til góðar. Skal tað almenna taka sær av øllum, verður ábyrgdin og arbeiðshugurin tikin frá einstaklinginum.
Viðvíkjandi fiskivinnuni heldur flokkurin, at okkara heimaleiðir nú eru einastu heilt vissu fiskileiðir, vit eiga, og má tí skipast so fyri, at vit her veiða sum mest, samstundis sum ansast má eftir, at fiskastovnarnir verða røktir best møguliga. Fyriskipanir á heimaleiðum verða at gera við reguleringum, avmarkingum og útsetan av fiskayngli.
Alivinnan eigur at verða útbygd so nógv sum ráðiligt er. Neyðugt verður við nágreiniligum eftirliti, hvat viðvíkir dálking, sjúkum og øðrum umhvørvisligum avleiðingum.
Fjarfiskiskapurin er framvegis ein fyritreyt fyri okkara búskapi og má við samráðingum fáast í so góða og trygga legu sum gjørligt. Sambandsflokkurin vil framvegis vera við at menna útbyggingina av ídnaðinum í Føroyum. Fiskavørur okkara eiga at vera viðgjørdar og tilvirkaðar, so tær hava størst møguligt útflutningsvirði. Ein nágreinilig kanning av okkara sjóøki má verða gjørd, og somuleiðis eiga møguleikarnir fyri tilvirking av ymiskum nýggjum fiskavørum og fiskaúrdráttum at verða kannaðir.
Sambandsflokkurin vil framvegis arbeiða fyri betraðum marknaðarviðurskiftum fyri okkara vinnulív.
Neyðugt verður at hava eina góða veðurtænastu og eina góða Vaktar– og Bjargingartænastu.
Grein 4: Bústaðarviðurskifti
Sambandsflokkurin virkar fyri, at allar føroyskar familjur kunnu búgva í egnum húsum ella í egnari íbúð. Haraftrat virkar flokkurin aktivt fyri at økja um útboðið av leiguíbúðum. Sambandsflokkurin vil stuðla teimum ungu, ið skulu seta búgv, og hann vil hjálpa teimum eldru, at tey framhaldandi kunnu búgva í heimi sínum.
Viðmerkingar
Allir føroyingar skulu hava møguleikar at búgva í egnum húsum ella í egnari íbúð. Fíggingin og lániviðurskiftini skulu skipast soleiðis, at allar fíggjarligar byrðar av egnum bústaði kunnu verða avhæsaðar eftir hóskandi áramáli, so at eisini tey gomlu hava ráð at verða búgvandi í sínum egna heimi, sum ikki eigur at verða tyngt av húsa– ella ognarskatti.
Grein 5: Mentan og andslív
Sambandsflokkurin arbeiðir fyri at stuðla og menna føroyska mentan og andslív eins og hann arbeiðir fyri, at føroyingar gerast kunnigir við danska og útlendska mentan og andslív.
Móðurmálið er høvuðsmálið, sum flokkurin ynskir at menna og stuðla; men føroyingar eiga at læra danskt mál væl og virðiliga.
Viðmerkingar
Sambandsflokkurin ásannar, at tað er ein avgerandi treyt fyri allari samfelagsmenning, at føroysk mentan og andslív fáa rúmari ræsur og verða stuðlað. Føroyskar bókmentir, tónleikur, leiklist, málningalist og onnur list eiga framvegis at fáa stuðul frá tí almenna.
Hinvegin er tað eisini av størsta týdningi og heilt umráðandi fyri okkara fámenta fólk at varðveita góðan kunnleika til danskt mál. Harvið fáa vit atgongd til norðurlendska mentan, ið er ein arvalutur frá okkara forfedrum, sum vit ikki kunnu vera fyriuttan.
Sambandsflokkurin vil virka fyri at varðveita føroysku náttúruna óspilta og forða fyri dálking av náttúruni.
Grein 6: Útbúgving
Sambandsflokkurin arbeiðir fyri, at útbúgvingarskipan okkara altíð er á hædd við tey krøv, sum eitt framkomið samfelag setur. Útbúgvingarskipanin eigur at vera løgd soleiðis til rættis, at øllum føroyingum stendur í boði at fáa best møguliga útbúgving á so mongum økjum sum til ber, og at vinnulív okkara eisini á henda hátt fær best møguligar umstøður at arbeiða undir.
Viðmerkingar
Tað er av størsta týdningi fyri eitthvørt samfelag, at útbúgvingarskipanin verður løgd soleiðis til rættis, at fólkið í landinum fær best møguligan lærdóm. Út frá hesum vil Sambandsflokkurin framvegis sum higartil arbeiða fyri at útbyggja útbúgvingarskipanina soleiðis, at okkara útbúgvingar ikki standa aftanfyri samsvarandi útbúgvingar í okkara grannalondum.
Útbúgvingarnar skulu altíð vera skipaðar soleiðis, at tær kunnu verða góðkendar á altjóða stigi.
Tey lesandi eiga at fáa útbúgvingarstuðul, sum tryggjar øllum fíggjarligar møguleikar at fáa ta útbúgving, sum tey sjálv ynskja.
Flokkurin vil stuðla ítróttina og onnur frítíðartiltøk.
Grein 7: Sosialmál
Sambandsflokkurin vil framvegis arbeiða fyri, at sosiala lóggáva okkara verður soleiðis skipað, at tey gomlu, tey sjúku, tey brekaðu og onnur, sum hava hjálp fyri neyðini, fáa stuðul og viðgerð, ið ikki stendur aftanfyri tí, sum fæst í hinum Norðurlondum.
Viðmerkingar
Sambandsflokkurin er ein liberalur, demokratiskur og sosialt sinnaður flokkur.
Flokkurin hevur, síðani hann var stovnaður, støðugt arbeitt fyri við lóg at tryggja teimum gomlu, sjúku, evnaveiku, avlamisfólki og øðrum, ið hava hjálp fyri neyðini, eins góðan stuðul og viðgerð, sum fæst í okkara grannalondum. Tað er umráðandi at halda hesa lóggávu viðlíka og útbyggja hana.
Tær sosialu útreiðslurnar eru ein tann størsti partur av fíggjarlógum landsins, og tær vaksa støðugt. Higartil hevur ein stórur partur av hesum útreiðslum verið javnaður millum landið og ríkið sum ein trygd fyri, at vit undir skiftandi korum kunnu varðveita livistøðið á hædd við tað í okkara grannalondum.
Arbeiðsloysisskipanin eigur at tryggja øllum uttan arbeiði rímulig kor.
At vit hava verið før fyri at reka ein framkomnan sosialpolitikk er eitt beinleiðis úrslit av tí stjórnarpolitikki, sum Sambandsflokkurin førir.
Sambandsflokkurin ynskir, at tey gomlu og tey brekaðu skulu hava møguleika fyri at verða búgvandi heima so leingi, sum tey sjálv ynskja tað.
Á tí heilsuliga økinum eigur alstórur dentur at vera lagdur á upplýsing og fyribyrging av sjúku. Primera heilsutænastan eigur framhaldandi at vera útbygd.
Við atliti at búskaparligu orkuni og framhaldandi menningini innan læknavísindi og tøkni, eigur sjúkrahúsverkið at verða skipað soleiðis, at frægast fæst burturúr fyri sjúklingin.
Neyðugt verður við samskipan millum almannatænastuna, primeru heilsutænastuna, sjúkrahúsverkið, Ríkissjúkrahúsið og aðrar útlendskar heilsustovnar.
Sjúkrahús, røktarheim og aðrir bústovnar verða útbygdir, so teir nøkta tann neyðuga tørvin.
Grein 8: Millumlanda samstarv
Sambandsflokkurin vil framvegis í millumlanda- og altjóða samráðingum leggja alla orku í at vinna føroyingum flest møgulig vinnu- ,veiði- og marknaðarrættindi, herundir verja okkara ríkisborgararættindi, eisini í Grønlandi.
Viðmerkingar
Meira nú enn nakrantíð áður sæst, at lond og fólkasløg taka seg saman í felagsskapir og samarbeiða til felags gagn. Tí verður neyðugt, at vit føroyingar liggja framvið á millumlanda- og altjóðasamráðingum, tá eisini okkara áhugamál koma at liggja fyri. Í millumlandasamráðingum vil Sambandsflokkurin á skynsaman hátt lýsa sjónarmið Føroya. Soleiðis vil flokkurin eisini innan Norðurlandaráðið styðja eitt og hvørt tiltak, ið miðar ímóti størri norrønum samarbeiði, mentunarliga og fíggjarliga.
Endurskoðað í februar 2002


text:
Í eldri tíðum skuldi ein av húsabóndunum, ið æt Hanus, vera sera hegnigur. Hann var ein av Føroya bestu monnum, bæði sum bóndi, útróðrarmaður og smiður. Men hansara ídni til alt slíkt førdi við sær, at hann ikki virdi seg sjálvan at vera minni, enn hann var. Teir, ið øvundaðust inn á hann, eyknevndu hann Óða Hanus.
Í hansara tíð gjørdu fólk lítið av at hava nógvan pening við, tá ið tey fóru til handils; men javnliga var tað troyggjur, hosur, lýsi, stokkfiskur og tálg og tílíkt, ið brúkt varð í staðin fyri pening.
Hanus legði stóran dent á, at hann hevði mest av hesum lutum við sær, tá ið húsamenn fóru til handils. Einaferð hann saman við bygdarmonnum var á handilsferð til Havnar, varð tosað mann og mann ímillum um mangt og hvat. Og at enda kom upp í tosið, hvør av bátsskipanini ið mundi hava virkað flestar lutir til hesa ferð. Her fekk Hanus at frætta, at ein annar í ferðalagnum hevði ein part av hosupørum meira enn hann. Illsinni spann í hann, og meðan báturin fór fram við Lambavík, tveitti hann øll síni hosupør yvir borð.
Hanus var av bestu seyðamonnum. Saman við húskøllum sínum røktaði hann í øllum hagapørtum á Húsum. Og hvat ið var meira sjáldsamt, húskallarnir hildu nógv av honum.
Men sera margháttligur maður var Hanus. Ein morgun um várið, tá ið hann á eini ferð í haganum var komin norður á Mjóá, stóðu í einum bóli fimm seyðir, hóast veðrið var at kalla gott. Slíkan seyð vildi hann ikki eiga. Hann dró knív úr slíðra, og alt fyri eitt svævaði hann teir allar fimm.
Dósi, Pætur og Hanus ætlast at hava livað samtíðis, stutt fyri ár 1700; sonur Hanus giftist nevniliga um ár 1720 við dóttur múlabóndans (Guttorm); hon var annars so gávumild og blíð, at hon kom at ganga undir navninum Góðakona.
Andreas Weihe: “Søga og søgn”, 1933


text:
Í hesi endursending hoyra vit Zacharias Zachariassen greiða frá barnaárunum og uppvøksti í Gøtu. Um hvussu tað var at vaksa upp í einum barnaflokki, har fimm av sjey systkjum, vóru deyv frá barni av. Vit hoyra Zacharias m.a. hugleiða um, hvat hann minnist frá krígsárunum og hvussu hann sum 15 ára gamal fekk frelsuvissuna. Hoyr Zacharias greiða frá hesum og øðrum hendingum og upplivingum í lívinum, har hann gleðist um Guds verju og varðveitslu ígjøgnum lívið alt. Lindin vil við hesum minnast trúboðaran og rithøvundan Zacharias Zachariassen, ið fór heim til Harran 21. august 2017. Jarðarferðin var leygardagin 26. august úr Filadelfia í Gøtu. Æra veri minnið um Zacharias Zachariassen.
Vertur: Teresa Damgaard-Jarnfoss – Teknikari: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Talvan gongur 4. februar fyri Kirkjuligu Heimamissiónina
mentan30-01-2018 - 13:19 - Jóanis Nielsen
Kirkjuliga Heimamissiónin hevur í mong ár havt ein fastan talvudag í kirkjum okkara. Talvudagurin er vanliga sexagesima sunnudag (2. sunnudag fyri føstu), sum í ár er 4. februar.
Virksemið hjá Kirkjuligu Heimamissiónini, sum er ein sjálvstøðug rørsla innan Fólkakirkjuna, er stórt og víðfevnt. Heimamissiónin fæst við familju-, barna- og ungdómsarbeiði, og hevur trúboðarar í Føroyum og millum sjófólk. Harafturat gevur Heimamissiónin út blaðið "Trúboðin", og rekur Leguhúsið í Nesvík, sum hvørt ár er karmur um eina røð av barna- og ungdómslegum, har hópur av børnum og ungum hugna sær í tryggu kørmunum í Nesvík.
Kirkjuliga Heimamissiónin verður í stóran mun fíggjað av gávum. Talvudagurin er tí ein góður fíggjarligur stuðul til stóra virksemið.
Vit vóna, at aftur í ár verður tikið væl undir við hesi innsavnan.
Kirkjuliga Heimamissiónin takkar hjartaliga fyri eina góða gávu til arbeiðið.


text:
Tað er okkum ein gleði at bjóða tær á legu. Vit hava gjørt okkara besta og vóna, at tað verður ein signingarrík og ógloymandi lega, vit fara at hava saman.
Hvat tú skalt hava við?
• Bíbliu, blýant og skrivibók.
• Klæði, ið eru sámulig og hóskandi til leguna.
• Regnklæði, styvlar og spæliskógvar.
• Dýnuvár, koddavár og lak.
• Svimjiklæði. Svimjiring um neyðugt. Ikki baðihandklæði, tí reint fæst hvønn dag.
• Tannbust, sjampo v.m.
• Navn á øllum klæðum og skóm.
Avboð
Av tí at tað ofta er bíðlisti til legurnar, heita vit á teg um beinanvegin at siga okkum frá, um tú ikki kanst koma.
Ferðing
Tíðir fyri fráferð, heimferð og ábyrgdarfólk sæs við at velja "Ferðing summarlegur" í valmyndini í vinstru síðu.
• Tey, ið ferðast við skipi, fáa ferðaseðil, áðrenn farið verður umborð.
• Merk viðførið við tíni egnu adressu og adressuni hjá Zarepta.
• Eitt vaksið fólk ferðast við hvørjum liði av Tvøroyri.
Peningur
Kostnaðurin fyri leguna stendur í brævinum um at tú er sloppin á legu. Kostnaðurin kann eisini síggjas her.
Legugjaldið skal flytast fyri hvørt barnið sær eina viku áðrenn legubyrjan og kvittan havast við á legu.
Tey, ið mugu gjalda ein part av ferðini, fáa peningin afturgoldnan í Zarepta við at vísa kvittan.
Tey, ið ferðast aðrar tíðir, enn Zarepta skipar fyri, gjalda sjálv ferðina.
Lummapeningur er ikki íroknaður legugjaldið. Á legu 4-8 er lummapeningurin kr. 20,00 um dagin.
Allur peningurin verður latin liðleiðaranum við legubyrjan.
Systkinaavsláttur
Fyrsta barnið skal gjalda fult, annað og triðja fáa kr. 75,- í avsláttri. Fjórða, fimta o.s.fr. gjalda einki legugjald.
"HINI"
Eins og undanfarin ár verður skipað fyri innsavning til "HINI" (Hini merkir øll onnur børn í heiminum).
Aftur í ár fer innsavnaði peningurin til barnalegur í Ukraina.
Telefon
Vit heita á foreldrini um ikki at ringja til børnini, uttan tað er neyðugt. Ynskir barnið at ringja heim, kann tað venda sær til liðleiðaran. Hevur leguluttakarin telefon við, verður hon við legubyrjan latin liðleiðaranum í varðveitslu.
Sjúka og aðrir trupulleikar
Skal barn hava heilivág á leguni, skulu foreldrini geva leiðsluni skrivliga frágreiðing.
Sendið ikki børn á legu, sum hava smittandi sjúku ella verða viðgjørd fyri eitthvørt smittandi.
Foreldur at børnum, ið kunnu gera seg vát um náttina ella ganga í svøvni, verða biðin um at siga okkum frá hesum skrivliga ella við at ringja. - Vit hjálpa børnunum og taka neyðug stig til, at onnur ikki varnast trupulleikan.
Endamálið við summarlegunum er
1. at vinna børn og ung fyri Kristus
2. at styrkja børn og ung í trúnni á Kristus
3. at fremja gott samanhald millum luttakararnar á legunum
4. at spæla og venja likamið
5. at leggja støði undir ymiskar dagligar lívsmeginreglur, eitt nú:
• at vera ásettum reglum Iýðin
• at fremja siðiliga atferð
• at verja og virða nátturuna eins og mentanarvirði.
Viðtøkur fyri Zarepta
Tað er ikki loyvt:
• at roykja á leguni.
• at hava bøkur, bløð, spøl og annað, ið ikki fremur endamálinum við leguni.
• at hava MP3 spælara, iPod og rulluskoytur/-skógvar við.
• at brúka tyggigummi á leguni.
Áheitan
Kæru foreldur, hjálpi okkum! Greiðið sjálv børnunum frá innihaldinum í brævinum. Tað lættir um hjá liðleiðaranum.
At enda takka vit øllum, sum hava litið okkum børn síni upp í hendur. Vit vilja gera okkara besta at røkja hetta starv til Guds æru og børnunum til signingar.
ZAREPTA


text:
Hundabrævið
Hundabrævið er eitt bræv úr Føroyum, skrivað einaferð millum ár 1350 og 1400. Brævið snýr seg um hundahald í Føroyum, men er eisini í nútíðini blivin ein týdningarmikil kelda til at staðfesta aldurin á fleiri føroyskum bygdum. Bygdir sum á fyrsta sinni verða nevndar í Hundabrævinum eru hesar (frá norðuri til suðuroyar): Hattarvík, Kirkja, Viðareiði, Múli, Kunoy, Mikladalur, Húsar, Elduvík, Leirvík, Lambi, Nes, Skáli, Strendur, Selatrað, Oyri, Eiði, Hvalvík, Kollafjørður, Vestmanna, Saksun, Nólsoy, Koltur, Miðvágur, Sørvágur, Gásadalur, Mykines, Skálavík, Húsavík, Dalur, Skarvanes, Øravík, Porkeri, Vágur og Fámjin.[1] Fleiri av hesum bygdum kunnu vera nógv eldri, men tær eru altso hvørki nevndar í Seyðabrævinum ella Føroyingasøgu.


text:
Neyðsendarakfar og líkvognur eru undantikin virðisavgjaldi.
Neyðsendarakfar og líkvognur undir 3.500 kg, eru undantikin CO2-avgjaldi.
Neyðsendarakfar og líkvognur rindað burturbeiningargjald á kr. 5.000.
Neyðsendarakfar kann bert verða skrásett við heimild í §§ 2 og 3, í kunngerð nr. 60 frá 2. august 1979 um neyðsendarkoyring.
Verður neyðsendarakfar ella líkvognur skrásettur til privata nýtslu, áðrenn 36 mánaðir eru gingnir frá skrásetingini sum neyðsendarakfar ella líkvognur, verður virðisavgjaldið og CO2-avgjaldið goldið, sbrt. §§ 3 ella 4 og § 9, stk. 1, nr. 2), lutfalsliga samsvarandi tíðini, sum restar í teimum 36 mánaðunum.
CO2 avgjaldið verður goldið sbrt. § 8, stk. 3.